qundao/data-zh-poetry huggingface dataset:
哀流民
作者：江湜
朝代：清
体裁：古风

寒风飒飒溪声哀，山日下地城门开。居人妇子走相避，云有湖北流民来。流民来街衢，暗惨飞尘埃。累累乎负者负拎者拎，破锅敝席肩挑轻。流民入城我出城，可怜满眼流离形。寒者鼻涕长垂膺，馁者瘦骨高峥嵘。病者喘息喉作声，老者足怠儿扶行。前男后妇同伶俜，探怀更哺啼饥婴。嗟尔流民之穷有如此，益见父子骨肉夫妻情。中一老生行来前，曰我襄汉之今年。秋霖十日江吞天，三十州县空人烟，吾属幸脱蛟龙涎。吁嗟乎，田园闾井村坞庄，门扉厨灶几案床。种成桑麻黍稻粱，养得鹅鸭鸡猪羊。是皆付水非吾有，独办两肩持一口，万水千山挈群走。昨者天子施恩膏，疆吏散赈招亡逃。恨身不如水归壑，还望乡国仍嗷嗷。我闻去年秋，枯旱遍河雒。今兹湖北水灾作，水旱连年气参错。况吾淮海亦偏荒，何处哀鸿免飘泊。呜呼安得青山为铜高嵯峨，大钱一铸百万多。资尔归去毋奔波，亦使腐儒不用空悲歌。
哭从兄练飞六首·其一
作者：江湜
朝代：清
体裁：古风

吾宗久衰替，支少不成族。从祖多宦游，远附燕秦俗。曹郐蕞尔邦，仍看百里蹙。逮昔大父时，蒸尝仅孤续。衰薄更颠连，秋林无荣木。孙辈虽数人，幼者丱两角。甚或惷且顽，慧止等菽粟。而我亦驽缓，短才困干禄。愧彼日中葵，有荫尚卫足。禀承嗣大宗，父书不能读。仰维吾兄贤，持为宗祊福。
哭从兄练飞六首·其三
作者：江湜
朝代：清
体裁：古风

兄昔爱我文，陋癖嗜歜芰。延誉挂齿颊，俗嘲有不避。偶见诗一章，辄许华国器。我才谅非称，益以重兄意。古称知己难，得此洵不易。转恐辜厚望，用是自刻励。相期敦朴学，经术饰吏治。词赋止荣身，未足疗时弊。即今偶蹉跌，造物亦深至。健行取诸乾，迍贱敢自弃。
哭从兄练飞六首·其二
作者：江湜
朝代：清
体裁：古风

吾兄夙岐嶷，壮志薄层霄。少长涵而揉，诗礼为薰陶。挫鍊既沉静，气质凝不骄。终是莫邪剑，韬光不爽豪。挺身贫贱中，可折不可挠。矫志洵不群，龊龊岂所曹。顾我独许可，谓当联轸镳。
哭从兄练飞六首·其五
作者：江湜
朝代：清
体裁：古风

聚散十年中，死生一朝决。弥留欠一面，抚棺重呜咽。总帐飒凄风，秋蟾吊清绝。幻想病时容，魂灵倘凝结。目瞪不成鼾，断梦如刀截。空听敝簏书，尽为饥鼠咯。支床折脚铛，犹是为君设。耳目满馀痛，五情虑将竭。所为吾兄悲，身名两销灭。
哭从兄练飞六首·其六
作者：江湜
朝代：清
体裁：古风

死者长已矣，雪涕将何为。达人比悬解，生寄死则归。但恐吾兄心，忡惕多所违。衰亲善沉疴，颐养将贻谁。祖先瞰俎鼎，亲串瞻门楣。寂寞身后事，厥咎何能追。负兄知我深，未能早相规。空成万恨浓，不解穷泉悲。从今庀家政，一一可嗟唏。愤激理旧业，顾影良自疑。有如蛩失蟨，首尾靡所依。车无偏毂转，鸟不只翼飞。百年恨已结，咷呬若绠縻。
哭从兄练飞六首·其四
作者：江湜
朝代：清
体裁：古风

续学未及成，家运如阳九。皇天夺我贤，鬼伯捉其肘。昔年痛失恃，母子情莫剖。擗踊拊棺和，泪尽成枯朽。去夏四月间，咯血欧数斗。缠绵一寒暑，卢跗为束手。将病推厥根，岂缘至性厚。灭性乃不孝，君子指为垢。母死父在堂，奈不恤厥后。兄贤想未然，我意亦云否。要知家运剥，天意剧刍狗。为善例受禨，此祸丁其偶。
商家林早发
作者：江湜
朝代：清
体裁：五言律诗

残月欲斜堕，明星犹满天。载将春梦去，记此店门前。乡信短长札，羁怀新旧年。终怜村户好，井屋起晨烟。
喜得盛艮山书既已作答仍附寄一诗
作者：江湜
朝代：清
体裁：古风

秋风苦无情，不吹客抱开。故人有情慰客抱，手书却趁秋风来。秋风感人意，千里吹长笺，飞飞直下蛮中天。正当昨夜梦君处，一笺飘坠书窗前。不言长相思，不言久离别，心之精微口难说。惟是殷勤问学怀，深愁圣远微言绝。君惠书，真好音。不能答，思转深。念君抱奇生在今，苦心抗志忧莫任。推君助君不可得，为君制曲援鸣琴。琴中乃见文王之忧思，宣圣之戒心。与夫鲁连蹈海之危节，屈平沉江之怨吟。志皎皎兮抗日，泪涔涔兮湿襟。惜哉此曲长，欲寄声先沉。不如还修书一封，秋风却吹回吴中。万言细字落君几，与君千里心相通。
喜晤蔡听香于其归里并讯徐冶伯丈一首·其二
作者：江湜
朝代：清
体裁：五言律诗

老诗人健在，烦为问兴居。已抱曾孙不，曾编续集欤。乱来耆旧少，世上事功虚。怜我尘中老，馀生废读书。
喜晤陈琴斋丈
作者：江湜
朝代：清
体裁：七言律诗

昔在杭城同陷贼，别来踪迹两茫然。不图九死流离后，尚有三生会合缘。梦里家园各榛莽，眼中宾馆换山川。剪灯一夜沧桑话，血泪遥同夜雨悬。
喜闻树人先生由海道即至
作者：江湜
朝代：清
体裁：七言律诗

保疆深待济时才，闽地今朝气象回。能息风波宦海上，又将书卷压装来。三年一别无穷事，于越勾吴不尽哀。怜我无亲焉用禄，偷生方觅望乡台。
喜阿福至
作者：江湜
朝代：清
体裁：七言律诗

阿福今年额发齐，扁舟载至好提携。在途依母弥增恋，绕案看耶似转迷。骨肉缘疏情自重，风云气尽志应低。不蒙大吏赐颜色，今就娇儿索笑啼。
喜雪樵丈病愈并读其病中之作赋赠二首·其二
作者：江湜
朝代：清
体裁：五言律诗

得句病良已，非医我数来。昨吟犹伏枕，今起且街杯。酒即不死药，诗原无尽才。待看腰脚健，扶醉过南台。
嘉兴曹某与余同客闽中病归而死时余闻汪先生之丧故易为感而悼之
作者：江湜
朝代：清
体裁：七言律诗

肌肤玉雪影翩翩，入世才堪廿几年。未定贤愚犹待学，忽抛妻子似升仙。方吾遥哭师门殡，适汝归魂泽国天。婺源木板严州漆，断送斯人亦可怜。
四绝句·其一
作者：江湜
朝代：清
体裁：七言绝句

乾象茫茫杳莫求，东南杀运几时休。世间合有白头贼，办贼人今尽白头。
四绝句·其三
作者：江湜
朝代：清
体裁：七言绝句

冲圣初元方励治，腐儒末路更偷生。人传有诏搜遗逸，天且生才翊盛明。
四绝句·其二
作者：江湜
朝代：清
体裁：七言绝句

某水某邱为异域，一夔一禼亦无家。凭谁更赋江南事，哀比兰成十倍加。
四绝句·其四
作者：江湜
朝代：清
体裁：七言绝句

亲在尝为折腰吏，饥寒此去定能胜。愧无丝粟充军饷，敢向官家觅斗升。
园草
作者：江湜
朝代：清
体裁：古风

夏园丛恶草，雨后长于人。不惟碍行步，并薮蛇与蚊。去之命两佣，治地东西分。一以腰镰来，芟薙疾若神。一佣徒手作，拔叶兼拔根。薙者日一亩，眼底俄然新。拔者半亩止，为效难偿勤。勿嗤拔者拙，虽拙志不纷。一草用一力，正如农夫耘。彼薙者根在，如今之用军。驱贼不尽剿，滋蔓旋害邻。君看薙后草，即日同阳春。
土乾日瘦篇
作者：江湜
朝代：清
体裁：古风

土乾日瘦风色红，枯棺然火烧定空。老枭张吻野狐伏，零星碎魄飞如蓬。草头带腥剩残骨，寒蝇拍翅歆馀血。啾啾鬼伴夜相吊，髑髅泪迸荒郊月。游魂挂著冬青树，霜华冷射火伤处。冻星色白荒鸡号，牵人欲说东方高。
坐小车行二十里许
作者：江湜
朝代：清
体裁：古风

小车转只轮，用人则以两。下坡挽者俯，上坡推者仰。劳我如据鞍，坐听轧轧响。喜无头篷遮，却见天宇敞。萧萧风动林，激激水侵壤。前登尽高冈，廿里困下上。是身行世涂，何物可凭仗。既免徒步劳，劳生无馀想。
城陷后五日出太平门作
作者：江湜
朝代：清
体裁：五言律诗

吾谋适不用，衢巷入刀兵。士馁登陴气，民寒保社盟。微躯堪死祸，虐焰正烧城。忽凿凶门出，无心庆再生。
城隅
作者：江湜
朝代：清
体裁：七言绝句

晚步城隅径独谙，客中人事几能堪。归心欲上溪船去，忘却汀州水向南。
塔山寺
作者：江湜
朝代：清
体裁：五言律诗

孑影栖于寺，闲官本似僧。但携书百卷，莫办酒三升。午后潮痕退，晴馀碱气蒸。茫然向海若，何处去催徵。
壬戊元日登乌石山归后有作三首·其一
作者：江湜
朝代：清
体裁：五言律诗

馀生悲故里，同治纪元年。乱到心中地，晴看意外天。苍茫穷海上，凄冷早春前。何处堪容哭，将声达下泉。
壬戊元日登乌石山归后有作三首·其三
作者：江湜
朝代：清
体裁：五言律诗

两载东南事，孤身颠沛形。泣应无血继，死亦已心经。谓有馀年福，谁看枯树青。酒杯吾负汝，世事醉还听。
壬戊元日登乌石山归后有作三首·其二
作者：江湜
朝代：清
体裁：五言律诗

乌石山还在，登高感若何。尚馀残骨肉，相望总兵戈。穿眼同怀信，当头独鸟过。便书一片石，镌恨此岩阿。
处州
作者：江湜
朝代：清
体裁：古风

舟行溪忽穷，晚入处州宿。先见万象山，断垣馀一曲。落日照空城，惨淡在云木。昔年土全焦，此日草遍绿。万灶有旧基，一庐无新筑。陶瓦力不能，遗黎且草屋。人稀早闭门，还闻寡女哭。此郡实山僻，贫瘠俗差朴。六年贼三至，疮痍几时复。尚幸逆旅存，开门馆吾属。侧听主人言，被灾此何酷。我方去临安，当经婺与睦。二郡更伤夷，扫地有馀毒。前去踏战场，能无惨心目。荒城无酒沽，破店尽短烛。一夜听鸺鹠，悲伤至天旭。
复与诸君会饮有作
作者：江湜
朝代：清
体裁：七言律诗

忽忽穷愁失少年，羁踪聊复厕群贤。夜来看客循环饮，醉后容予曲尺眠。正向淞南结鸥社，忽闻湖北起狼烟。书生便有安时略，心折君家短烛前。
夏夜
作者：江湜
朝代：清
体裁：古风

夜目不烛书，移以看明月。初月乍过墙，树杪逗微白。携琴伫一晌，夜景爵清绝。暗蚊筛细声，孤燐寻散魄。临流洗俗颜，当风梳诗骨。行吟溪曲间，庶以安吾拙。
夏夜两绝·其一
作者：江湜
朝代：清
体裁：五言绝句

夜坐自钩帘，飞入一蝙蝠。方便杀明灯，摊书不能读。
夏夜两绝·其二
作者：江湜
朝代：清
体裁：五言绝句

渴鼠案上行，饮水及吾墨。眼弗见之时，睡耳有独得。
夏晚一首
作者：江湜
朝代：清
体裁：七言律诗

乱时为客心慨慷，登高夏晚望八荒。阵云横天有龙气，飞电着人如剑光。因闻雷声思战鼓，愿变雨点为长枪。吾便挟此助勇力，举国杀贼清边疆。
夜坐
作者：江湜
朝代：清
体裁：古风

入世拙且愚，颇似山林客。偶兹烦虑并，空庖玩虚白。孤月生来高，积幽心与寂。俯仰欲何言，竹露静中滴。
夜思
作者：江湜
朝代：清
体裁：七言律诗

通词一若早通情，六曲屏边记目成。芳讯乍传心款款，秋期犹隔水盈盈。世间第一人难合，天上初三月又生。深巷重门空闭锁，不妨先着梦相迎。
夜抵杭州
作者：江湜
朝代：清
体裁：古风

潮痕先已吞平芜，犹侵岸脚摇茭芦。舟人乘潮催夜发，解缆惊起眠沙凫。是夜秋阴黑无月，江流沉澹云模糊。越山隔岸了无见，南高峰亦疑有无。江天渺瀰入海处，欲求一岸投东吴。渔灯光中见有寺，一塔暗引吾舟孤。更知杭州近咫尺，城外传柝闻相呼。经时崎岖溪岭内，望到吴地心方苏。江行犯夜那辞险，柁楼久立风萧疏。明朝行色复匆促，不眠颇惜秋夜徂。欲呼明月为我出，发兴便去游西湖。
夜行七里泷既而月出因登钓台纪以长句
作者：江湜
朝代：清
体裁：古风

正月望后严州行，因事一入严州城。出城已见西日倾，下船不敢盲追程。前有七里泷，山峻水益清。夜行若无月，恐负山水情。不知舟人是何意，拔桩拨棹为宵征。是时月在东岭背，水色稍借天光明。两边山影落篷脊，压船若重行还轻。顺流屈曲三十里，水风激激吹波声。忽看岭上一轮吐，低昂若与船相迎。一轮复从水底见，水底岭上争光晶。奇哉富春夜山色，皎如雪后天初晴。心知好月不恒有，清光犹为严先生。先生钓出汉时月，一台高与浮云平。登台看月发奇想，安得诗客相酬赓。南宋谢皋羽，晚唐方元英。若呼二子共良夜，岂无佳思通心精。人间粪壤尚倾夺，馀此清境无人争。举头得月俯得句，造物着意还相成。何当泷水变酒醉我倒，更忘身后千秋名。
夜行霞浦道中
作者：江湜
朝代：清
体裁：五言律诗

荒山寒过雨，黑夜莽追程。石碍当头路，溪惊涉足声。有云邀野宿，无月伴孤行。莫慰三千里，灯前忆我情。
夜题楼上壁
作者：江湜
朝代：清
体裁：五言律诗

客情生月夜，无月此登楼。滩急风声合，山空夜气浮。生应看世运，道岂济身谋。万念凭栏里，都归一念休。
大王岭
作者：江湜
朝代：清
体裁：五言律诗

兹岭不险绝，连冈人可行。偏居大王号，若与乱山争。窃据盗犹在，兵戈削未平。山灵非跋扈，容我与更名。
大龙湫
作者：江湜
朝代：清
体裁：古风

天下名瀑凡几处，皆从高壁倾惊波。自来文人巧言语，比以曳练翻银河。独此龙湫不缘壁，挂空千丈风荡摩。风吹水散作碎点，惊飘乱飐无奈何。乃凭风力作飞势，天矫翔舞于岩阿。虽然极变化，总是一气呵。人愁沾洒莫偪视，各述所见殊偏颇。谓如白云只形似，谓如翻雪犹无佗。谓如倒下积灰者，比喻鄙俚吾所诃。须知悬水得风无定相，比以神龙掉尾差无讹。更受日光发奇采，倏现五色理则那。我昔尝以午晷至，赤日正射山嵯峨。此时看此瀑，如倾八万四千佛舍利，杂以牟尼之珠万串多。琉璃璎珞亦糅入，争飞竞泻交相磋。宝光晕眼叫奇绝，自翔平生胜赏无蹉跎。惜哉此境晚乃辟，谢公屐齿曾未过。庐山之瀑遇李白，后又继以苏东坡。此独不逢名手笔，世无人诵龙湫歌。名山急切待名作，我亦才尽空吟哦。独思将身作尊者，宴坐学彼诺讵罗。但听瀑泉不琢句，净洗尘世诸愁魔。山人许我结庵处，为问曾否牵云萝。
天南一首
作者：江湜
朝代：清
体裁：七言律诗

意兴年光两见磨，天南零落竟如何。黄蕉丹荔番番吃，榕社篁村得得过。乡梦苦如残烛短，乱山宁比客愁多。明朝游子逢初度，目极烟峦自咏歌。
天妃庙
作者：江湜
朝代：清
体裁：古风

异哉莆田林氏女，羽卫肃肃扃神扉。上帝岂作河伯事，谁为娶妇称天妃。不知聘钱下几万，像设犹围千珠玑。我闻康成论五帝，亵天已被先儒讥。矧将人鬼建此号，土木虽丽神不依。僧言此神驭海若，能令海水山立鱼龙飞。神出游兮云为旗，蜃气承盖吹霏霏。沧瀛中有万贾客，上天下水生命微。船船贪魄要沉溺，神力为转风波机。且今国家大无外，隔海有土犹王畿。君看东南数十郡，香烟遍惹生人衣。岛夷洋盗纵桀黠，亦知报赛私相祈。我听此言犹腹诽，海中神女所闻稀。必也风师雨伯六宗祀，尽现女相其庶几。鸣呼！世间百事难理测，况与神鬼争是非。
天妃闸
作者：江湜
朝代：清
体裁：古风

束水杀水势，水怒作风响。汹汹争一门，雪浪欺十丈。闸官集千夫，轮转曳舟上。并力与水斗，噭噪争雄长。乍进势方急，首尾互抑仰。水声聋我舟，骇身入瓮盎。伏听久愕眙，众力益勉强。抵死幸得胜，却立召魂爽。当其曳一舟，一缆百命仗。断即一舟沉，百命欠黄壤。遗体敢自轻，脱险怯追想。
天末
作者：江湜
朝代：清
体裁：七言律诗

几时生事谢风尘，又及清明上巳辰。天末自归春后雁，愁边已老梦中人。野桃红出千枝靓，宿麦青抽十亩匀。记得前年淮水上，韶光满眼正伤神。
夷场二首·其一
作者：江湜
朝代：清
体裁：古风

沪城北门外，滨海开广场。华夷互市地，云集来万商。通以火轮船，利尽东南疆。货积财自聚，奸伪多非常。到来若外国，恍已航重洋。屋润金碧气，人换腥臊肠。舆马塞广术，踏沙为不扬。夜灯万琉璃，悬照洋楼倡。丝簧协夷乐，风引何悠飏。徒观繁盛形，颇似乐未央。云昔贼在时，是处真金汤。数夷执火器，已足资巡防。避地十万家，辇赀赁夷房。偷安兵火隙，排闷犹壶觞。因是益增华，胜昔之金阊。我闻独悽恻，仰视天茫茫。
夷场二首·其二
作者：江湜
朝代：清
体裁：古风

东南狃太平，军政久积弛。贫弱见兵端，自昔夷务始。羁縻虽有术，善后昧厥旨。寻至粤寇来，百城共一靡。荡荡大江南，财赋可综理。十年渐沉沦，万里生荆杞。下游地垂尽，势真不得已。乃指海一隅，谓饷源在此。并用夷之兵，助威借长技。权宜苟有效，姑勿论国耻。天心固仁爱，万物不终否。前事古未闻，世变诚多矣。我来看夷场，悲极难为喜。市氓正憧憧，搔首斜阳里。且愿善怀柔，勿再生疮痏。魏绛功偶成，伊川叹方起。
奉呈丹盟先生灵右诗三首·其一
作者：江湜
朝代：清
体裁：古风

乔松禀贞姿，愈寒斯愈苍。君子体阳德，愈老亦愈刚。公年正八十，起用于边方。适为提刑官，忍见颓吏纲。日午握使符，日夕飞弹章。转眼天语下，捕恶如捕狼。囊头一奸将，俄伏政事堂。刚肠信疾恶，于汉如膺滂。想见奋笔时，发怒髯辄张。惜哉狱未具，积病公适亡。然公实不亡，遗语犹琅琅。奸将尔莫喜，公作阎罗王。
奉呈丹盟先生灵右诗三首·其三
作者：江湜
朝代：清
体裁：古风

公家贵池县，而我家长洲。同为江南地，兵火经几秋。公既来至闽，又为闽地忧。耆年再从政，晚节滋益修。凄凉盖棺日，宪使为黔娄。我有哭公泪，不为恒情流。斯世新进多，吏道恐益偷。国脉视民气，脧削非良筹。安得公数十，分布天下周。救弊以养民，庶使戈甲休。浮云何茫茫，逝水迅不留。九京若可作，听我商声讴。
奉呈丹盟先生灵右诗三首·其二
作者：江湜
朝代：清
体裁：古风

忆昔客归吴，入城城市肃。酒楼息夜灯，士人耻冶服。金阊挟邪地，寂然閟丝竹。是时公治苏，攒眉对浮俗。非俗能自移，太守示以朴。因读太守文，蔼然想醇学。迨兹十八年，幸遇穷海曲。名都既邱墟，南疆总倾覆。忘年公许我，话旧同一哭。善人维国宝，循吏为民福。中丞荐起公，喜公步履速。何终不憖遗，衋伤非我独。
奉呈桂丹盟先生一首·其一
作者：江湜
朝代：清
体裁：五言律诗

耆硕中朝少，公何在海滨。艰难看近事，怀抱有长春。正气扶其笔，疲氓待此人。中兴争报主，珍重老臣身。
奉呈桂丹盟先生一首·其二
作者：江湜
朝代：清
体裁：五言律诗

追论吾吴俗，浮华足召灾。公为郡守日，曾挽古风回。乡梓已墟矣，沧桑太剧哉。遗黎蒙奖借，转益寸心哀。
奉委入海运局作诗二十四韵
作者：江湜
朝代：清
体裁：古风

京师帝王都，仰给东南粟。向来内地漕，地苦不能缩。方舟涉江淮，北上渺平陆。岁修会通河，闸水待停蓄。转般纵无劳，仅免挽车毂。到京计所费，百金致十斛。改由海道行，费省到弥速。夏月南风时，云帆出沪渎。旬日达天津，京仓报收录。江浙两行省，故开海运局。董之以大僚，下逮丞簿属。嗟我何人哉，穷途走尘俗。胸中万卷书，官书却未读。乃效胥史劳，点缀到公牍。自辰达申酉，一日费时六。伏案偶欠伸，忽如在场屋。哀哉弃光阴，失我读书福。辛苦夫何为，攀天只渺邈。念此海运粮，亦赋京官禄。我沦外官底，一粒不敢欲。安能奏朝廷，小臣半饱足。愿且放为农，与国生百谷。簸舂送官仓，馀以自果腹。世有上农夫，无心羡章服。
奉怀彭表丈三首·其一
作者：江湜
朝代：清
体裁：七言律诗

国步艰时白发新，避权政府试抽身。恰当大海回澜处，自作中流砥柱人。清白有名归物望，仓黄无恙慰情新。还怜宏济纡筹策，日为江南一怆神。
奉怀彭表丈三首·其三
作者：江湜
朝代：清
体裁：七言律诗

即此全闽橐笔从，衡文对酒早成空。记从幕席陪高论，已怪輶轩有变风。自史册来多事在，半天下乱十年中。遭时公老吾逾壮，不论穷通总是穷。
奉怀彭表丈三首·其二
作者：江湜
朝代：清
体裁：七言律诗

两家先陇共青山，老屋同焚一里间。引疾公无归去路，奔丧我亦梦中还。百年姻娅伤心极，万里烽烟聚首艰。为报馀生仍海峤，正依南斗哭乡关。
奉有闱差感怀之作
作者：江湜
朝代：清
体裁：七言律诗

科名已矣漫官身，恰作文闱执事人。此日灯窗犹有债，当年墨卷竟无神。士穷方逐马牛走，世乱难清战斗尘。但得宽乡容我去，好充识字一耕民。
奉题树人先生告天图
作者：江湜
朝代：清
体裁：古风

事事可告人，温公之学醇乎醇。事事可告天，清献之学几大贤。我读名臣言行录，贤者有怀常不足。总是畏天一片心，出身力造生民福。侍公数年窥公深，蔼然仁者公之心。一仁所发备众德，如一木之化邓林。公之仁心天可告，天乃默眷予美报。风涛戎马十馀年，身劳心安是其效。寿而焘后弥康强，泽及万物非一方。一方无福公适去，东南自此无苏杭。我无早见心愚蒙，不负父母先随公。蓼莪已废念罔极，空以残喘重相从。赤子无告公所悯，况我哀痛日夕缠心胸。
奠艮山作二诗志哀·其一
作者：江湜
朝代：清
体裁：七言律诗

此身那有千年寿，再看天生作圣才。并世得君虚自幸，更谁规我倍相哀。一超学已儒宗到，馀事诗从德性来。短命斯人二十七，呜呼并不及颜回。
奠艮山作二诗志哀·其二
作者：江湜
朝代：清
体裁：七言律诗

朝闻夕死君奚憾，我拜灵筵总怆情。笔下哀辞心莫写，尊中奠酒泪同倾。何能短札通泉路，复续微言慰友生。世故驱人更沉溺，吾今独学定无成。
委解饷银出武林门作
作者：江湜
朝代：清
体裁：五言律诗

檄到惊吾懒，残年俗事新。半千飞雪路，两万饷军银。好作马牛走，毋嗟虮虱臣。浙西山有意，青向老诗人。
子长作西湖图见寄以诗奉答
作者：江湜
朝代：清
体裁：古风

顾君偕我来西湖，归去急写西湖图。西湖之景因我得，图成可赠他人乎。果然寄此幅，水墨云模糊。南高峰高孤山孤，湖心水色平平铺。中有一船依茭芦，船中人非白与苏，乃是落拓今之吾。吾游西湖复入画，此身信与天为徒。天方以湖慰孤愤，使发笑傲于穷途。顾君会此意，所以点笔粗。不写春堤妍丽景，只作老树依崖枯。惜君寄画为我娱，不知我穷但有七尺躯。客中之屋无钱租，家中四壁今亦无。得君此画何处挂，苍茫四顾空嗟呼。呜呼西湖之图悬之卧游不可得，吾还去游真西湖，仰天醉酒歌乌乌。
子长复寄韬光图又成一首
作者：江湜
朝代：清
体裁：古风

韬光禅师坐禅处，其地今以韬光名。径幽日听风竹响，山高远见秋潮生。顾君从余一登览，满胸画意先经营。山中旧藏一图在，僧指作者人姓瑛。君归即仿瑛老笔，皴法瘦硬山纵横。是宜即送寺僧去，与旧一图争谁精。题诗纸尾却寄我，使我感叹愁冠缨。世间好境须身住，重在山水图为轻。韬光僧如得此卷，妙有真境相发明。而我住山不可得，抱图怅望空含情。此如鳏夫慕佳耦，却听邻舍钗环声。顾君顾君若画我，先作一座杭州城。城中潭潭达官署，署中一士依寒檠。破窗尘几积公牍，窗外来者奴仆并。但愁此图人笑倒，龌龊更使山灵惊。明朝移文勒岩谷，并阻韬光寺里行。
子长多述沪上新闻感叹而作
作者：江湜
朝代：清
体裁：七言律诗

茫然比例千年史，骇绝奇观万变图。天似小儿方好弄，地原大物尽容污。中华自古混儒释，上圣即今疑有无。人寿焉能愁许事，吾衰拚与酒为徒。
子长有怀前游复写西湖图寄来索题
作者：江湜
朝代：清
体裁：五言律诗

满纸动秋光，前游未渺茫。扁舟吾及汝，幽兴引而长。水映晴云白，峰迎夕照黄。就中难画处，心与世相忘。
子长由海道见过因悼元洁
作者：江湜
朝代：清
体裁：七言律诗

三吴乱后乡书绝，处处江湖宿寇兵。纵使闻君幸无死，敢期相见在今生。海船偶与逋亡便，旅馆初将感叹并。正忆胥门杨独石，交期恐已隔幽明。
子鱼落解后见过
作者：江湜
朝代：清
体裁：古风

我观士以文应举，正如六博之一投。为枭为卢又为雉，其间倖胜非德优。胜者之喜败者愁，则如力农岁不收。贾人折阅商滞留，少妇见逐还家羞。自隋唐来岁千周，科举积弊人心偷，孰王张是非人谋。疑是造物特好弄，假于世主笼时流。使俗扰扰如蜉蝣，有天民者与天侔。旷代独立无朋俦，我欲从之空山陬。君胡挽我话许事，吾言醉矣将招尤。
孤山林和靖祠
作者：江湜
朝代：清
体裁：七言律诗

最难妻子缘都绝，况是高堂两鬓斑。顾我今朝非处士，羡君当日有孤山。贫能适志还须福，天与劳生自不闲。敬告幽灵休见外，鄙怀仍寄水云间。
学书得两绝句·其一
作者：江湜
朝代：清
体裁：七言绝句

心轻剑器一夫雄，九九牙筹亦不工。试语墨池临帖手，何如把钓向秋风。
学书得两绝句·其二
作者：江湜
朝代：清
体裁：七言绝句

此生何意作书家，一艺资身事可嗟。再遇劳山髯道士，愿从换骨住烟霞。
宁化旅馆有池阁之胜留题一诗而去
作者：江湜
朝代：清
体裁：七言律诗

可怜池阁暮寒中，昏黑来投行旅踪。星月灯光皆入水，芰荷菱角早经冬。亦知客虑不能遣，可奈清宵现在逢。倚遍阑干惊睡晚，上舆只待五更钟。
宁德道中
作者：江湜
朝代：清
体裁：五言律诗

春寒宁德县，既晓雾难开。云欲浮山去，人方冲雨来。时危身未掷，事谬志堪哀。郁郁平生气，征途独举杯。
宁德道中
作者：江湜
朝代：清
体裁：七言绝句

豆花油菜百塍田，鸂鶒飞来破碧烟。行尽青山见溪水，忽如卵色五湖天。
宁德道中乘潮夜渡赠同行查客槎
作者：江湜
朝代：清
体裁：七言律诗

夜山如梦不能青，残月偏来入水明。谁与一潮为密约，忽鸣双橹若空行。馀生合以劳相饯，荒戍何尝听得更。差慰先生牢落处，同舟有客句先成。
宁海道中将宿某店望一山幽异不远六七里走入深邃坐憩久之以二诗写兴·其一
作者：江湜
朝代：清
体裁：五言律诗

苍山引独行，一径谷风清。忽出泉源上，下看云气生。遂心旷无物，即境妙鸡名。何事人间世，征财与募兵。
宁海道中将宿某店望一山幽异不远六七里走入深邃坐憩久之以二诗写兴·其二
作者：江湜
朝代：清
体裁：五言律诗

暝色回头看，从吾来处来。山容酬俯仰，人影劝徘徊。何境不期客，能游亦费才。急归非怯暮，只听雨鸠催。
安得
作者：江湜
朝代：清
体裁：七言律诗

安得山深一万重，缘云更住最高峰。草衣木食苟得活，牧叟樵童随所从。不尔扬帆绝沧海，一逢穷岛窜孤踪。更休回看人间世，万派惊波滚毒龙。
官军
作者：江湜
朝代：清
体裁：七言律诗

官军既老捷书休，世事茫茫剧旅愁。已分故乡无乐土，尚惊去岁陷神州。春将大地生兵气，贼送长江入海流。能见今年犹可幸，有身为客正堪忧。
宜兴道中观水有作
作者：江湜
朝代：清
体裁：古风

我闻阳羡山，其下多良田。田多须水溉，此水馀清涟。单锷究其利，乃不知其妍。我观上流平，莹若玻璃然。树影忽倒落，写入波中天。有如皎月色，布满寒林前。月即写林影，目遇成色鲜。可知一切物，皆是空中缘。假合作形象，妄见无真诠。而此所见者，变灭俄如烟。吾因照我影，幸未成华颠。华颠即及我，见性当不迁。平生学道意，观水方流连。如学香严禅，求悟击竹边。安得且居此，学稼消流年。
客中同舍生
作者：江湜
朝代：清
体裁：古风

客中同舍生，有得家书者。书传母病情，望子到膝下。迢遥二千里，岭壁不通马。风雪迫凋年，时危行客寡。欲归难遽归，方寸可知也。嗟我母亦衰，曾病今年夏。夏后书不来，灯前泪盈把。
客位有作明日席间重作并录二首·其一
作者：江湜
朝代：清
体裁：古风

大江之南有穷士，三十五年穷不死。偶来入座谒公卿，原是昂藏一男子。十年读书怀古人，空能不负头上巾。虽无仁义压晋楚，早有论说排仪秦。大言阔步吾有真，郁屈奇气来就君，君不见嵇康龙性难为驯。
客位有作明日席间重作并录二首·其二
作者：江湜
朝代：清
体裁：古风

孤士劳生牛马走，相从且得为君友。一杯此地托君情，我是穆生不饮酒，毋多酌我时摇手。江城鼓角清以哀，声声入座催人归，聊为酬酢重徘徊。就中牢落平生意，过眼华筵都不记。独记田父泥饮时，野人易与输肝肺。
客夜不寐
作者：江湜
朝代：清
体裁：七言绝句

县斋僧寺偶同城，寒夜闻钟百八声。一杵一声无误打，是谁听得最分明。
宥蜘蛛
作者：江湜
朝代：清
体裁：古风

蜘蛛布网行，团团如磨牛。网成坐虚空，静待飞虫投。一黏辄奔攫，更出丝相兜。既使不得脱，监脑将皮留。昨晨白蝴蝶，庭际逍遥游。忽遭黏两翅，不复梦庄周。夏月羽虫多，䎕䎕成众囚。蜻蜓供大嚼，白鸟真其羞。看彼残贼性，若与群生雠。言斩孤竹竿，七尺为竿头。巡檐抉其网，庶解群飞愁。岂知檐瓦隙，尚有馀丝抽。明晨复来看，依旧张置罘。因悲天生人，有智能出谋。兵荒更网利，机械何时休。掷竿宥蜘蛛，浩荡生民忧。
家书二首·其一
作者：江湜
朝代：清
体裁：古风

平生读书五万卷，千言洒洒生毫端。独写家书辄阁笔，几回磨墨墨自乾。家书不求文字好，但说客情从草草。客情无奈说不了，又恐家人不全晓。一日写一纸，积日成百行。百行写完自封讫，终觉情长纸短心茫茫。封书未寄，来书忽来。来书要覆，封书复开。又写两纸嘱家事，坐看灯花落尽生煤炱。此时眠去作归梦，梦与家人相见回。吁嗟乎，百回书到家，不如身一归。梦归岂是身归得，羁客此时心自哀。
家书二首·其二
作者：江湜
朝代：清
体裁：古风

自寄一封书，又见月生魄。此心时逐寄书人，千里长途行历历。计日今朝书到家，家中正在思天涯。敲门不是游子至，便得百书犹怨嗟。忆我少长为远游，每游辄羁三四秋，弟婚妹笄亲白头。别离岁月随东流，归翻如客不久留。十馀年间五千日，四千日在他乡愁。我愁他乡犹自可，家有老亲愁及我。冬日短，北风作。寒夜长，布衾薄。念我此时客怀恶。安得归种田，田家虽作苦，卒岁多欢颜。彼其生来不识别离字，终老只傍柴门边。吁嗟吾生浪自贤，求田不得空年年，长作家书长自怜。
宿马岚驿舍
作者：江湜
朝代：清
体裁：七言绝句

梦魂顷已到家中，窗背灯还弄小红。一夜树声吹不尽，马岚驿外进溪风。
宿黄田驿
作者：江湜
朝代：清
体裁：七言律诗

泛尽渊溪百里舟，黄田驿舍忽勾留。巾箱随我为孤旅，客梦还家经七州。露草连山蛩咽月，风林疑雨叶鸣秋。慈亲今夕如垂念，知宿天南第几邮。
寄叔安丈
作者：江湜
朝代：清
体裁：五言律诗

知君伤老友，诗思益悲凉。即拟将书慰，无如计路长。死生沧海别，彼此故园荒。诗去重增慨，同情总不忘。
寄彦冲二首·其一
作者：江湜
朝代：清
体裁：七言绝句

无复清谈拓诗界，徒看赤日傍行船。闻蝉不是昔年意，以之兴怀良慨然。
寄彦冲二首·其二
作者：江湜
朝代：清
体裁：七言绝句

火热屯云鸟不飞，川途日暮客何归。羡君初醒北窗梦，洗足开门月上衣。
寄彭表丈四首·其一
作者：江湜
朝代：清
体裁：五言律诗

许国诚为本，艰难况迩年。惟公持一德，契主迈群贤。匡济功无近，吁谟道已全。笑颜如昨日，今见画凌烟。
寄彭表丈四首·其三
作者：江湜
朝代：清
体裁：五言律诗

公此应怜我，华年误远游。驿烽惊客梦，岭石阻归舟。圣世偏容逸，皇天独赋愁。夙蒙期许意，一付水东流。
寄彭表丈四首·其二
作者：江湜
朝代：清
体裁：五言律诗

昔侍輶轩暇，窥公志意深。权衡经世术，饥渴爱才心。此日登台辅，平生洞古今。时哉功业就，额手寄长吟。
寄彭表丈四首·其四
作者：江湜
朝代：清
体裁：五言律诗

且望提携便，生涯逮养亲。由来负米役，最困读书人。黄阁存知契，青山洽隐沦。惟思传一集，聊慰百年身。
寄怀彭表丈
作者：江湜
朝代：清
体裁：七言律诗

大天七十有一岁，报国何拘致仕年。身以罢权全晚节，心缘忧世久华颠。能扶正气终酬主，未靖南疆且避贤。羁迹正思重获侍，将臣何日扫烽烟。
寄怀彭表丈四首·其一
作者：江湜
朝代：清
体裁：五言律诗

今代名臣选，于公望眼开。官贫资旧德，道正绌时才。莫歉千秋抱，遥闻万口推。平生真实意，亦望早归来。
寄怀彭表丈四首·其三
作者：江湜
朝代：清
体裁：五言律诗

帝城前岁雪，有句寄袁安。卿月能流照，蓬门足傲寒。士原多命蹇，公特惜才难。惭愧酬知具，于今是钓竿。
寄怀彭表丈四首·其二
作者：江湜
朝代：清
体裁：五言律诗

海国从游日，儒宗课士年。檄书箴末学，庙祀续先贤。美政无虚日，高文更百篇。一从送归使，吾道且江边。
寄怀彭表丈四首·其四
作者：江湜
朝代：清
体裁：五言律诗

忆公时屈指，六十寿初高。方进蘧瑗德，真宣吉甫劳。霜浓趍政府，漏下接宾曹。安得闻馀论，穷乡破郁陶。
寄福州杨雪椒先生
作者：江湜
朝代：清
体裁：七言律诗

千峰青到寺边楼，着句何人在上头。此老襟怀应独胜，好山先后不同游。忧时兵火通全楚，望远仙霞接素秋。为报韬光无恙在，知公清梦有杭州。
寄练飞
作者：江湜
朝代：清
体裁：古风

昨宵明月里，听君一夜琴。别离积几月，朝倒清夜心。日暮独策游，往来村落滨。好鸟无只栖，双飞归其林。顾此怆别怀，旧愁重一新。忆自别君后，孤鸿无一亲。君亮崇令德，我愚独迷津。蹇拙世所弃，有负期望深。相负岂一事，费墨难具陈。作诗抵痛哭，君听龟鸟音。
寄表丈彭文敬公灵右诗五首·其一
作者：江湜
朝代：清
体裁：古风

穷通同此时，皆非乐久生。公为谋国病，我作蹈海行。无期复相见，知与死别并。昨果得公讣，又得来书惊。书由病中写，千古留深情。
寄表丈彭文敬公灵右诗五首·其三
作者：江湜
朝代：清
体裁：古风

寄泪知不达，思公惟梦亲。自经丧乱后，方作不寐人。朝来画公像，虽喜须眉真。故乡久无社，像于何处陈。缄画恐飞去，复作龙与麟。
寄表丈彭文敬公灵右诗五首·其二
作者：江湜
朝代：清
体裁：古风

捧公八行书，堕我两行泪。公书湿在纸，我泪湿在地。在纸寄来乾，在地不可寄。泪乎入黄泉，达我哭公意。地下庸鬼多，此哭鬼所忌。
寄表丈彭文敬公灵右诗五首·其五
作者：江湜
朝代：清
体裁：古风

荐士不彻天，时也我有命。终感廿年知，心亲非貌敬。燕闽五千里，道远贼又盛。欲会正人葬，恶由海之径。寄诗侑清酌，苦语神其听。
寄表丈彭文敬公灵右诗五首·其四
作者：江湜
朝代：清
体裁：古风

龙麟为时瑞，维公生亦晚。逮参政事日，兵戈已在眼。忧国剧退朝，记看辍午饭。故园有书堂，叠石如云巘。一自杂风尘，主人遂不返。
寄雪亭二首·其一
作者：江湜
朝代：清
体裁：五言律诗

乱后闻君在，扁舟避地劳。一贫应彻骨，群盗尚如毛。况我更多难，在乡同所遭。梦中诗酒地，草已比人高。
寄雪亭二首·其二
作者：江湜
朝代：清
体裁：五言律诗

知交如木叶，飘堕向兵尘。不识江湖上，生存更几人。梦惊吴苑火，泪洒海天春。归恐头全白，空珍劫后身。
寄顾洁
作者：江湜
朝代：清
体裁：古风

门外白日飞黄尘，羌独奚为丹铅亲。书生自合蠹文字，驰车终日渊明嗔。咨予禀气寡谐合，王微本是不诣人。帣鞴鞠跽向俗物，何如屋底自欠伸。庭花寂历秋色新，座有积书居不贫，但怜索寞无与邻。胸中耿耿念吾子，昨梦忽到枫江滨。江滨有楼子所居，昔日与子同读书。两人意气既无间，登高赋诗时有诸。沿江市尽远山列，寒翠如屏雨洗出。秋深晚稻初着花，记曾与子作九日。当时自适一时情，岂意今年为此别。人生流落真可怜，嗟我如今百虑迁。高谈岂无忤俗惧，古貌不合时人前。倒冠落佩从宾戏，弦琴哦诗空自贤。便欲归佣十棱田，蓄书千卷支卅年。傲穷耐冷及吾子，且息荒江古驿边。
寄顾洁用癸卯年韵
作者：江湜
朝代：清
体裁：古风

君不见黑云堕空散为雨，黄壤着风吹作尘。两忘燥湿巧黏合，不独胶漆始相亲。矧子感我以意气，性情一本同喜嗔。门边肮脏得两士，里中品目如一人。三年南北苦相望，归来一笑眉头伸。剪灯挽蔬对床宿，乐意奚翅相知新。子方跧伏不谐世，我亦奔走难疗贫。城东老屋风雨破，甚嚣阛阓非我邻。欲借一车载家具，岁寒就子江之滨。岂知久客无安居，饥来仍携一束书。饕风虐雪送行李，却到闽越吊无诸。无诸城边客成列，独我新归复远出。适看春色欲伤情，伏念故欢如昨日。四年子实两送行，百岁吾当几言别。客踪萍浮真足怜，牢愁着根独不迁。昼冲黄尘席帽底，夜梦春水白鸥前。念子天机亦清妙，不忧去作时世贤。坐穴绳床耕石田，但祝膏泽多丰年。子得弦歌亦吾乐，归时同宅暮江边。
富阳得风挂帆
作者：江湜
朝代：清
体裁：五言律诗

船尾炊行灶，船中吹入烟。岂期一水地，还遇顺风天。昨夕泊无所，惊波撼不眠。江神真长者，穷命又相全。
富阳晚泊
作者：江湜
朝代：清
体裁：七言绝句

听尽波声激水漘，船前晚色已迷津。隔江远有携灯者，只见灯行不见人。
寒
作者：江湜
朝代：清
体裁：七言绝句

敝裘去我太无端，独立西风作冷官。忽抚头颅成一笑，更无四十一年寒。
寒食日作
作者：江湜
朝代：清
体裁：五言律诗

燕语他乡社，麋游故国台。烽烟遮眼处，邱垄上心来。半世愁为客，佳辰强举杯。无家今日我，天与尽悲哀。
寓中窘甚戏作咏钱一首
作者：江湜
朝代：清
体裁：七言律诗

卅载头巾一笑抛，弃儒从仕问谁教。有情助我能援例，无术求兄不绝交。风月可赊原自足，文章何用被相嘲。囊空嬴得钱神论，避谤还愁客借抄。
寓斋冬夜
作者：江湜
朝代：清
体裁：五言律诗

岁阑仍客夜，睡熟只邻房。短烛亲孤鬓，残书共一床。无名钱不用，为己学何荒。因作他年计，渔灯梦水庄。
寓斋即事
作者：江湜
朝代：清
体裁：古风

客居华亭县，舍聊决囚厅。夜来响鞭扑，侧耳难为听。是月大寒节，雪霰飞冥冥。冻囚仅不死，出狱颠于庭。小人营十亩，六口双男丁。歉收食易耗，粒米无留零。前月田主来，根括愁空瓶。田主一何怒，送县施鞭刑。念家有乳妇，蹄饿依竹屏。那更惜顽腿，鞭血飞红腥。我闻觉心恻，欲睡眼不暝。东南赋虽重，官运有常经。胡为藉帮费，浮收诳朝廷。因之粮户蹙，催租虐伶仃。惟农生九谷，曷且释拘囹。奈彼儒作吏，忍酷心惺惺。我生昧时务，怜此犹生灵。遐思三代上，画田为井形。
寓斋即事二首·其一
作者：江湜
朝代：清
体裁：七言绝句

唤雨鸠声谷古孤，定知门外即泥涂。坐窗不出亦无闷，却喜能来金朴夫。
寓斋即事二首·其二
作者：江湜
朝代：清
体裁：七言绝句

董君去此卅里近，闻欲乘潮到我边。但到莫愁泥滑滑，小船直泊县门前。
寓斋杂诗五首·其一
作者：江湜
朝代：清
体裁：古风

小斋六尺阔，卧榻据其半。吃饭与读书，两用榻前案。案旁馀一几，堆书便抽看。客来须命坐，撤书书帙乱。客曰此舍窄，盍以他舍换。平生南北游，行踪如流窜。或月一迁地，传舍历无算。因是易安居，美恶不区判。是身一虚舟，舟行那问岸。方当借此斋，文史稍编贯。君看今日晴，纸窗尚明焕。
寓斋杂诗五首·其三
作者：江湜
朝代：清
体裁：古风

静中鼻观开，忽闻兰花香。久之识烟气，吸食在隔墙。惟烟毒中土，远来航重洋。惰民日薰染，若饥仰稻粱。蔓延斯蠹国，乾坤为凋伤。即今财力竭，夷性终鸱张。自我初生时，此物始滥觞。行年阅世变，读史相参详。往事既莫挽，后患恐弥长。孰谓当世责，辗转寒儒肠。
寓斋杂诗五首·其二
作者：江湜
朝代：清
体裁：古风

履声转墙角，知是龙翁来。翁年六十九，健步如童孩。就读我丛稿，绝叹曰奇才。吴中固多士，领袖惟君哉。急起掩翁口，公何言之诙。吾吴仕国也，历科多元魁。馆阁凡数公，照世如三台。下亦有名士，时望高崔嵬。独湜甘自弃，未老先摧颓。攀天仕无路，安土家无财。在乡最不肖，比于尘埃灰。
寓斋杂诗五首·其五
作者：江湜
朝代：清
体裁：古风

迩年多新交，死者真石友。有如刘彦翁，结契尤不苟。遗诗在客囊，发读忘夜久。人佳诗自佳，岂得论美丑。强为方便删，俾殿古人后。念昔喜谈诗，绪论亦时有。君言吾印之，想来犹在口。哀哉生死别，五寒消九九。一语续不得，遗编镇相守。飕飕雪夜风，扑窗冻两手。何堪信手翻，连篇寄江某。
寓斋杂诗五首·其四
作者：江湜
朝代：清
体裁：古风

晴窗摹法帖，笔工来相挑。投我定名笔，曰兔之紫毫。搦此誊试策，入京名声高。因之得吹拂，借翮高翔翱。一登翰林院，物物皆俊髦。君何择笔误，独取于鸡毛。字形若风汉，郁律阑不牢。以此憎于俗，为艺知徒劳。会看人与字，一例埋蓬蒿。笔工既辞去，竟日心忉忉。其词太相逼，其意馀风骚。
寓斋杂题四首·其一
作者：江湜
朝代：清
体裁：七言绝句

曰归曰归胡不归，觳觫车前木叶飞。孟生苦欲到京国，岂谓鬓丝能织衣。
寓斋杂题四首·其三
作者：江湜
朝代：清
体裁：七言绝句

娑拖聊复曲尺坐，辫发就梳飞旅尘。眼底谁堪托末契，少年潦倒付他人。
寓斋杂题四首·其二
作者：江湜
朝代：清
体裁：七言绝句

方疏明幌障寒风，将见围炉炭墼红。吾家馆爨薪应少，无小鸡山地一弓。
寓斋杂题四首·其四
作者：江湜
朝代：清
体裁：七言绝句

烧春禁冷从人说，便沃一觞刀箭攻。先生不合欢伯处，愁阵方如水驾风。
寓斋重梦先兄练飞
作者：江湜
朝代：清
体裁：七言律诗

淮阴雨夜惊魂乍，忽复草堂并读书。当日未经百里别，至今犹梦一堂居。醒看燕月家何在，远念吴坟痛有馀。今岁已知归不得，霜风吹泪客窗虚。
寓斋隔舍有习举业者吟诵达旦戏题二诗·其一
作者：江湜
朝代：清
体裁：古风

潮鸡未鸣乌在栖，海蜃嘘气残月翳。深宵何人诵帖括，隔垣一方如耳提。初听阁阁谷犬叫，倏复钩辀啼竹鸡。肉音转喉根气海，想见膊耸肩高低。灯前鬓影更凌乱，一头两摇东复西。后皇降材不择里，日南韶石贤臣起。闽川名士况夙闻，理学一源导罗李。惜哉贯珠非六经，蹇浅敝神徒尔尔。君不见呻吟裘氏有郑人，三年为儒适杀身。齐桓读书味糟魄，腾笑还来老斲轮。
寓斋隔舍有习举业者吟诵达旦戏题二诗·其二
作者：江湜
朝代：清
体裁：古风

寒鉴不受尘壒栖，此心独为物欲翳。岂知腾身霄汉者，司命作力空中提。萝窗山鬼笑参政，微时枉作长鸣鸡。数十寒暑人寿齐，智慧不再晚日低。夜中戴天釜底黑，孰窥斗柄占东西。故闽道素接阙里，沦寂馀风今不起。智愚相去几签程，正要聚粮笃行李。我来求友意常勤，眼阅千人成筦尔。庆元大儒新安人，钩边深衣稳称身。梦中见授书百卷，劝我归读息征轮。
寓目
作者：江湜
朝代：清
体裁：七言绝句

客窗日日见山容，寓目朝来复几峰。山不碍云云碍树，峰坳全没一林松。
对影
作者：江湜
朝代：清
体裁：五言律诗

影傍书灯出，移灯影上墙。见颧揣骨瘦，举颌拂须长。形既从天受，心难与世忘。明朝问青镜，勋业几时偿。
对衰柳作
作者：江湜
朝代：清
体裁：五言律诗

乱后我头白，霜中柳叶黄。柳衰复春气，我老只殊方。使我化为柳，恐天长雨霜。呼僮问酒价，一醉与相忘。
对酒
作者：江湜
朝代：清
体裁：五言律诗

今日厨烟断，何时关税平。民应能谅我，官亦不聊生。手稿千篇富，身谋一叶轻。何知盐有法，好用酒为名。
对雨
作者：江湜
朝代：清
体裁：五言律诗

忧时方闷杀，对雨可怜生。淅沥侵阶点，苍凉蹈海情。人谁能拨乱，鸠自要呼晴。赫日临江表，元戎好进兵。
对雨有作
作者：江湜
朝代：清
体裁：五言律诗

海上杀风雨，天边作客身。潇潇常入夜，黯黯不知春。师友别来死，音书到日真。吾生亦梵志，归岂昔时人。
寻龙岩洞
作者：江湜
朝代：清
体裁：七言绝句

山势巃嵷云色开，棕鞋策策破苍苔。少人多石大是好，未儗明朝不再来。
将去福州彻夜大雨
作者：江湜
朝代：清
体裁：五言律诗

约担须鸡唱，浪浪夜雨霝。愁深明日路，忆在故乡听。起起呼洮水，匆匆撤枕屏。山程吾欲畏，滑澾况舆丁。
将去龙岩庭中兰花盛开
作者：江湜
朝代：清
体裁：五言律诗

劳役将何已，天边换岁华。关心仍岭路，到眼且兰花。青岂前山断，香犹合座誇。故园亦春色，弃我独何遐。
将发漳州题寓斋庭树
作者：江湜
朝代：清
体裁：七言律诗

户庭绿净日光幽，一树扶苏出屋头。羁客两旬成小住，浓阴满意作凉秋。从吾所好惟思饮，乐子无知不作愁。将语何人勿剪拜，来朝还去古沧洲。
将归口号二首·其一
作者：江湜
朝代：清
体裁：七言绝句

潘岳今年有二毛，尘中忍事欲知劳。群居终日图饱食，独客三年随汝曹。
将归口号二首·其二
作者：江湜
朝代：清
体裁：七言绝句

主人旧学自宏通，将我比于王念丰。念丰自是词林伯，而我堪为石户农。
将归过候杨雪椒先生承作诗送别词意殷拳翌日发舟至洪山桥赋此寄答
作者：江湜
朝代：清
体裁：古风

我游闽国周西东，山川穷处舟舆通。乌龙之江白鹤横，庶几奇胜开心胸。将归乃怀歉然意，独未得见名贤容。主人爱我有奇抱，谓我盍谒弘农公。公时在里谢时事，自提诗律追宗工。门前热客亦何有，但有踽踽寒儒踪。欣然揖我屈行辈，见许词笔森才锋。是时先立夏旬日，甘蕉叶绿樱桃红。福州春事尚可赏，而我已挂浮江篷。公因送春兼送我，新篇妙墨争清雄。藏之巾笥壮行色，惜违杖履殊匆匆。洪山桥影如晴虹，千溪涨水输其中。维舟三日不得渡，知是奇句惊蛟龙。开缄重读感公意，此心如水深无穷。念公政续在齐鲁，却金暮夜完家风。昨年馀事达天听，江湖虽远名逾隆。我生穷旅少交际，若公名德尤难逢。相闻知仰幸相见，更服爱士多深衷。归吴不日劳远忆，与瞻南极将毋同。
将抵邵武
作者：江湜
朝代：清
体裁：五言律诗

一路逢迎我，非人独是山。趁晴行五邑，逐水转千湾。青谢劳生鬓，赪生高士颜。今朝邵武宿，飞梦出杉关。
将有当涂之行作示弟辈
作者：江湜
朝代：清
体裁：七言律诗

岂有他哉只是贫，有门关不住闲身。方当十月五风泛，去作长江短客人。偻指归期将尽岁，关心天气到明晨。平生不受人怜意，讵为灯前骨肉亲。
将有螺洲之行雪樵丈有诗惜别呈同韵二首并柬叔翁·其一
作者：江湜
朝代：清
体裁：七言律诗

回首平生敢激昂，呼僮草草办行装。最难素鞸劳心后，尚为缁衣适馆忙。沟壑未填逢一饭，儿童相待要同堂。因思归作村夫子，梦里家乡太渺茫。
将有螺洲之行雪樵丈有诗惜别呈同韵二首并柬叔翁·其二
作者：江湜
朝代：清
体裁：七言律诗

不用城南造酒楼，吾今对酒泪先流。但能海上支高枕，且在田间伴故侯。老友情深仍惜别，沧洲天阔倘消愁。茫然慰藉吾侪处，他日诗名润髑髅。
将至严州十馀里题舟旁石壁
作者：江湜
朝代：清
体裁：五言律诗

苍崖一百丈，出水忽成奇。天不爱其石，我方酬以诗。江宽消涨快，岭峻脱云迟。能学严光钓，端来坐在斯。
将至龙岩州五十里作
作者：江湜
朝代：清
体裁：七言律诗

我恨不见地尽头，转游转远奚时休。踏平高山既成路，架通绝壑无须舟。日写丛木曲直影，岭划悬水东西流。居民知我何等客，逐浮云去龙岩州。
将赴温州汪季铭有诗惜别留赠二首·其一
作者：江湜
朝代：清
体裁：五言律诗

更为何人屈，含悽又就官。长趋尘土下，不见水云宽。各路犹军垒，何乡无钓竿。需才愁我及，并不任征鞍。
将赴温州汪季铭有诗惜别留赠二首·其二
作者：江湜
朝代：清
体裁：五言律诗

不获已而去，多君惜别深。赠言资阅历，忧世入沉吟。灯暗雨窗夜，诗传志士心。古人应谅我，无地觅山林。
将赴衢州
作者：江湜
朝代：清
体裁：七言绝句

正苦羁愁拨不开，灯前飞檄忽然来。明朝九姓船中坐，恰是残年避债台。
将重入雁宕过大芙蓉村作
作者：江湜
朝代：清
体裁：七言律诗

此心空与龙湫约，何日能营宴坐亭。海上栖身愁客抱，云中招手有山灵。醉拖方竹杖而去，拄过大蓉村乃醒。百二奇峰原旧识，一时飞到面前青。
小妹
作者：江湜
朝代：清
体裁：五言律诗

小妹发垂额，将笄特地长。停针从母后，瀹茗与予尝。忽悟家千里，依然梦一场。灯光知有佛，的的照还乡。
小斋
作者：江湜
朝代：清
体裁：五言律诗

纵横十笏地，窗几喜无尘。如入佛龛坐，好为泥塑人。东南方蹙国，江海绝通津。休厌书斋小，先生且寄身。
小湖以诗见问戏答一首
作者：江湜
朝代：清
体裁：古风

江子喜作诗，李子辱问之。有问无不答，率尔陈其词。词曰诗者情而已，情不足者乃说理。理又不足徵典故，虽得佳篇非正体。一切文字皆贵真，真情作诗感得人。后人有情亦被感，我情那不传千春。君诗恐是情不深，真气隔塞劳苦吟。何如学我作浅语，一使老妪皆知音。读上句时下句晓，读到全篇全了了。却仍百读不生厌，使人难学方见宝。此种诗以人合天，天机到得写一篇。写时却忆学时苦，寒窗灯火二十年。二十年学一日悟，乃得真境忘蹄筌。江子说诗未云足，李子掉头不心服。曰君之诗欠官样，只是山歌与村曲，让君独吟在空谷。
小湖来告别
作者：江湜
朝代：清
体裁：五言律诗

独弗从君去，从君昔岁来。囊空游子滞，秩满使臣回。魏阙跻多士，穷山窜不才。前途须远送，后日莫追陪。
小湖许观近诗即有诗见贻答其意奉呈四首·其三
作者：江湜
朝代：清
体裁：七言绝句

一轮明月喻君心，知我思归惜别深。但得老亲常健饭，未妨吴客不吴吟。
小湖许观近诗即有诗见贻答其意奉呈四首·其二
作者：江湜
朝代：清
体裁：七言绝句

相知心在不论形，见面何如得见情。情似月光随处遇，千潭只受一轮明。
小湖许观近诗即有诗见贻答其意奉呈四首·其四
作者：江湜
朝代：清
体裁：七言绝句

吴吟虽只是思乡，亦颇忧时动热肠。眼底望君君自任，从来勋业胜文章。
小西湖作示同游诸君·其一
作者：江湜
朝代：清
体裁：七言律诗

但取闲行写客愁，城隅有水即沧洲。鸭栏浅草依耕舍，鱼蕝凉波动钓舟。似我西湖无奈小，想他夏日亦如秋。六桥三竺今何若，泪洒南天吊旧游。
小西湖作示同游诸君·其二
作者：江湜
朝代：清
体裁：七言律诗

福州避地又今年，回首杭州正黯然。漫忆西湖有烟水，不知南戒失山川。眼中地主诗人社，意外天涯酒客筵。珍重风光休再负，名区多少入烽烟。
少年
作者：江湜
朝代：清
体裁：七言绝句

少年往事两难追，天与清狂作散材。笔墨为人料理罢，武夷山辄上心来。
山中
作者：江湜
朝代：清
体裁：五言律诗

天下关心事，山中袖手看。了知成弃物，何得尚儒冠。览史今犹古，当歌惨不欢。西风开晚菊，又作客边寒。
山城
作者：江湜
朝代：清
体裁：七言律诗

山城夏日日闭关，读书坐对城南山。深知造物爱我意，尝见达官无此闲。暑雨骤时仍日出，瘴云豁处有风还。长吟独笑思身世，聊托诗人伯仲间。
山家二首·其一
作者：江湜
朝代：清
体裁：六言诗

山家不蓄汲器，请看屋后飞泉。留得入厨一勺，下山去溉民田。
山家二首·其二
作者：江湜
朝代：清
体裁：六言诗

山家对门青嶂，踯躅开遍如霞。欲向老猿借臂，去采倒壁悬花。
山寺夜起
作者：江湜
朝代：清
体裁：五言律诗

月升岩石巅，下照一溪烟。烟色如云白，流来野寺前。开门惜夜景，矫首看霜天。谁见无家客，山中独不眠。
山行得四绝句·其一
作者：江湜
朝代：清
体裁：五言绝句

峭壁扑回风，过桥人堕笠。赤日正当头，溪深不可拾。
山行得四绝句·其三
作者：江湜
朝代：清
体裁：五言绝句

田家负山居，屋角山无尽。岚气日蒸檐，生上茅柴菌。
山行得四绝句·其二
作者：江湜
朝代：清
体裁：五言绝句

古冢得春气，松根生圹中。残骸应自朽，过客听松风。
山行得四绝句·其四
作者：江湜
朝代：清
体裁：五言绝句

破庙立残壁，无僧殿日开。乞人争宿所，同佛坐莓苔。
山行杂诗三首·其一
作者：江湜
朝代：清
体裁：五言律诗

过午山仍暖，登冈日未曛。叶零晴误雨，泉落水侵云。野老各当户，家鸡自作群。溪回村忽失，春杵恍犹闻。
山行杂诗三首·其三
作者：江湜
朝代：清
体裁：五言律诗

是土皆成路，非村亦作家。径微行一牸，屋静落千鸦。远岫树如藓，寒冈竹有花。旅情当野色，易作小诗誇。
山行杂诗三首·其二
作者：江湜
朝代：清
体裁：五言律诗

簇簇山千堵，弯弯溪百条。横槎接崩路，铸铁锁浮桥。登顿转无尽，迥环似未遥。裁诗仍送目，倏已费三朝。
山谷觞字韵诗有天教兄弟各异方不使新年对举觞之句岁暮客中甚念两弟和韵寄与各一首·其一
作者：江湜
朝代：清
体裁：七言律诗

作客远抛左右手，浇愁全仗浅深觞。饥寒岂在生年了，血性不随天气凉。父叹母嗟书一寸，雨昏灯灺泪千行。更怜吾弟支门户，荒学多缘食蓼肠。
山谷觞字韵诗有天教兄弟各异方不使新年对举觞之句岁暮客中甚念两弟和韵寄与各一首·其二
作者：江湜
朝代：清
体裁：七言律诗

今年想似阿兄长，能柬新诗劝把觞。旅食感深吾不寐，家衣寄尽汝应凉。短檠灯可支三尺，小板书宜诵万行。求友尊师皆要着，却防俗物置中肠。
山郡
作者：江湜
朝代：清
体裁：五言律诗

用世才难逮，栖栖亦未闲。空庭见花落，山郡觉春还。家入灯前梦，尘生镜里颜。谁言怀尺义，犹在古人间。
山阴纪游四首·其一
作者：江湜
朝代：清
体裁：古风

乌篷六尺艇，劣受一人坐。我携茶具游，身坐风炉左。茶力亦困人，艇窄卧还可。仰看云行天，飞过鉴湖堕。鉴湖本如鉴，晴日浪花妥。多谢进艇人，使桨如捩柁。曲曲逆山去，山光照潭沱。我昔为腐儒，纵狂今已颇。方恨贺季真，不知今日我。
山阴纪游四首·其三
作者：江湜
朝代：清
体裁：古风

何地无觞咏，何岁无暮春。独传永和年，修禊卌二人。人生寄宇宙，生死如转轮。崇山峻岭外，一随陈迹陈。我来兰亭下，俯仰嗟悼频。时冬十一月，天朗寒威新。有风不和畅，视听犹娱神。将语王逸少，吾珍现在身。琐琐考石刻，毋乃先生嗔。
山阴纪游四首·其二
作者：江湜
朝代：清
体裁：古风

一出稽山门，岩峦纷满目。稽古职方氏，会稽镇南服。禹会诸侯来，时巡集群玉。崩焉不返葬，窆石兹山麓。尚想百灵趋，松桧阴以肃。小儒我何人，禹贡旧能读。仰维古神圣，劳身奠川渎。曾无纪功语，矜心勒崖谷。惟见岭头云，来就寝宫宿。
山阴纪游四首·其四
作者：江湜
朝代：清
体裁：古风

山水以心遇，能使人更幽。何哉山阴道，若将终身游。昔人慕此土，恒愿官越州。亦有此州人，罢官乐归休。我思稽山下，卜居买田畴。疾耕得吃饭，馀力制小舟。自丐鉴湖隐，混迹湖中鸥。夕阳忽衔山，暝色生林邱。沉吟他日计，入郭重回头。
岁暮感怀三首·其一
作者：江湜
朝代：清
体裁：古风

年长心易怯，薄植苦难恃。诚恐加我年，悠忽仍如此。古人六十化，进道焉知止。喟我秉不才，守拙实所矢。少长逼饥寒，揣摩希禄仕。澹泊诚未能，趋营亦自耻。无成逮十年，日月倏如驶。出处两相违，惭愧马牛齿。
岁暮感怀三首·其三
作者：江湜
朝代：清
体裁：古风

流俗败人意，闭门乐孤寂。空宇纵寥寥，讵肯受残客。嗟我平生欢，穷居依草泽。偃仰或无成，持身实清白。披衣偶相思，缱绻开谈席。周旋失意中，情随岁时积。长大亘相看，微尚真可惜。
岁暮感怀三首·其二
作者：江湜
朝代：清
体裁：古风

衰门百无望，惓惓在昆季。自顾良无成，此心乃弥至。何期比年来，家运剧凋弊。阿兄抱奇才，一瘦竟成瘵。深为门户伤，兼悼平生契。嗷嗷征雁鸣，触耳皆成涕。死者不可生，成材看弱弟。
岁除日戏作二诗·其一
作者：江湜
朝代：清
体裁：七言绝句

庭角无梅座不春，门扉虽阖岂遮贫。晚来雪屐鸣深巷，半是吾家索债人。
岁除日戏作二诗·其二
作者：江湜
朝代：清
体裁：七言绝句

有人来算屋租钱，小住三间月二千。使屋如船撑得动，避喧应到太湖边。
岭上
作者：江湜
朝代：清
体裁：五言律诗

天近却难攀，重冈弯复弯。路行松翠上，人在竹风间。举首不知日，环身皆是山。谁真遁世者，来此结柴关。
岭树一首
作者：江湜
朝代：清
体裁：五言律诗

我壮亲方老，年老共此时。何堪多客兴，矧乃渺归期。岭树入寒节，湖云劳梦思。此间鸿雁少，奚翅寄书迟。
岱庙
作者：江湜
朝代：清
体裁：古风

岩岩岱岳雄且峻，天启神封位于震。维古望秩视三公，二月东巡稽虞舜。大哉灵泽及九垓，抉寸出云千里润。报功宜在地宗禋，祝号还尊兖州镇。式瞻塑像拱冕旒，肃若古皇受朝觐。灵宫昼静香火霏，殿壁新泥鼓初衅。黄冠导我石坛行，拂袖灵风吹几阵。穹碑有菭山雨洗，古木无枝雷火烬。回廊更看神迹图，判官喙长鬼突鬓。归魂斗极倘有诸，生世菀枯真一䀢。退之当年谒南岳，身落衡湘人所摈。自言将相既无心，杯珓犹劳卜贞吝。岂云人命有通涂，终藉神功为发轫。我今身世委长穷，但指名山矢精进。未能见道能木强，不祷不占神所信。明朝且去访仙岩，一日春晴犹可趁。
岳下早行
作者：江湜
朝代：清
体裁：七言律诗

馆宿朝来人语清，征裘急束走山程。春寒方去汶阳道，昨梦犹怀历下城。立马雪中看岳色，解鞍云外听泉声。不须更说劳生苦，家食何由发胜情。
岸旁
作者：江湜
朝代：清
体裁：古风

岸旁何人家，黄牛系门衡。倚门一妪立，手约秤上星。旁有数钱者，放下都篮轻。篮中有何物，鱍鱍鱼尾赪。狗来欲舐舌，眼向篮边侦。有翁会狗意，打狗群儿惊。哀哀啼不止，适来人买饧。持饧与作食，饧少儿还争。须臾复儿戏，骑狗循墙行。却作骑马势，以口传鞭声。斯时失翁妪，寂寂门初扃。黄牛亦不见，但闻黄牛鸣。灯光忽出户，闪若流电明。群儿得唤入，知是鱼烹成。我方倚滩爨，向晚心孤清。写得此景归，不用言吾情。
峄县有作
作者：江湜
朝代：清
体裁：古风

道经峄县五月初，大麦既穫小麦枯。谁家腰镰千指俱，载以牛车童是驱。偶随之行至村墟，有场百步新涤除。一翁先在扫麦须，碌碡倒卧闲有馀。打麦连枷悬屋隅，眷之且复立斯须。愕然而顾翁见予，客从何来经我庐。知为士人见待殊，延坐入室罄区区。不嫌其真我亦迂，有口能言聊与娱。翁家多田连郭郛，食有鱼麦出有驴。筑室聚族居不孤，入门怡然对妻孥。万事粗足何所图，欲其子之士大夫。更洁脯糟延里儒，穴牖纳明儿诵书。大儿客至能拜趋，蔚然儒雅充其躯。云此最弱难胜锄，愿因学仕其可乎。心愧其言生叹吁，以耕资读吾不如。人生无田行次且，代耕非分苦觊觎。游宦不成饥可虞，曷若翁家善菑畬。日曛别翁情不舒，何由却作农家居。
峡口题壁
作者：江湜
朝代：清
体裁：七言绝句

犹昔人也非昔颜，五年重踏此州山。仙霞关吏如相识，应讶先生往复还。
嵊县登舟
作者：江湜
朝代：清
体裁：五言律诗

得船欣得路，新自贼边来。风雨客还警，溪山夜不开。难知天下局，虚忆古人才。水枕凄凉梦，僧炉拨烬灰。
川光
作者：江湜
朝代：清
体裁：七言律诗

人面岂如山色善，川光长比客怀宽。此生未觉向谁是，万事何由作死看。徒有微诚恋亲舍，仍馀结习慕朋欢。江关词赋空萧瑟，始信文人不足观。
己丑立夏日宿元絜斋中时练兄卧病城西
作者：江湜
朝代：清
体裁：古风

薄植不能固，仍与时推移。本无出尘骨，局促谅所宜。昨者入郡城，束书手自携。故人杨元絜，留宿慰我羁。剧谈夜不寐，感激伤心脾。顾我日衰飒，未免相嘲讥。况闻阿兄病，偃卧城之西。咫尺不得见，见时徒怆悽。悠悠此时心，忧与终南齐。茫然不知夏，日月去如遗。
席上有作
作者：江湜
朝代：清
体裁：七言绝句

老饥相抗此生中，忽有杯盘远寓公。七万二千终吃满，随缘且在泖之东。
席上有呈
作者：江湜
朝代：清
体裁：五言律诗

寰海彫枯日，人情减爱才。君于我辈厚，世有古风回。觞次胸初豁，湖边月正来。十年相见晚，此后好追陪。
幕府一首柬雪樵丈
作者：江湜
朝代：清
体裁：七言律诗

幕府深沉绝往还，孤吟聊得遣吾闲。诗原不出性情外，穷亦无逃天地间。杜老新愁悲剑阁，李生旧隐负匡山。君家疏竹娟娟静，为动凉飔待款关。
平湖杨二酉以装潢为业为小诗往往可诵近欲舍业为举子之学予惧其害于诗也作二诗示之·其二
作者：江湜
朝代：清
体裁：七言绝句

眼前佳句尽人知，心会天机偶得之。使汝胸罗举子业，早应梗断五言诗。
座右杂题六言七首·其一
作者：江湜
朝代：清
体裁：六言诗

磨牛脚脚陈迹，笯鸟声声故林。渔具几时到手，鬓毛独许知心。
座右杂题六言七首·其七
作者：江湜
朝代：清
体裁：六言诗

梵书付之一炬，木佛烧却几尊。向来只手排道，今见三车在门。
座右杂题六言七首·其三
作者：江湜
朝代：清
体裁：六言诗

意境六张五角，情涂百径千蹊。试与支离作友，仍邀法喜为妻。
座右杂题六言七首·其二
作者：江湜
朝代：清
体裁：六言诗

眼倦三千书牍，心如八十老翁。梦武彝冲祐观，忆劳山上清宫。
座右杂题六言七首·其五
作者：江湜
朝代：清
体裁：六言诗

日轮作铜槃响，象牙如芦菔根。自有衣珠不索，将毋心镜全昏。
座右杂题六言七首·其六
作者：江湜
朝代：清
体裁：六言诗

犹幸非瓦学士，可怜为木老人。漫欲运量斯世，不能康济己身。
座右杂题六言七首·其四
作者：江湜
朝代：清
体裁：六言诗

尘劳山下息影，烦恼海边避风。欲究孔门真乐，误成释子顽空。
延平津二首·其一
作者：江湜
朝代：清
体裁：七言律诗

一棹延平几往还，销沉宝气见烟鬟。古来神物定何似，今日奇闻传此间。龙去犹留衣带水，津前剩看剑铓山。张雷英鉴知难得，说与人人为解颜。
延平津二首·其二
作者：江湜
朝代：清
体裁：七言律诗

吴王墓上精成虎，雷子腰间佩化龙。已见张华投死祸，故知神剑要潜踪。冤销牛斗今犹信，身作鹪鹩论未容。何似狱中天子气，却教邴吉得侯封。
建宁试院偶题五首·其一
作者：江湜
朝代：清
体裁：七言绝句

奔腾沧海看横流，大雅之材讵易求。曼倩诙谐时迫窘，枚皋骫骳类俳优。
建宁试院偶题五首·其三
作者：江湜
朝代：清
体裁：七言绝句

深坑可越缘王采，枉矢能投是哨壶。安得三雍行大射，向来观德用桑弧。
建宁试院偶题五首·其二
作者：江湜
朝代：清
体裁：七言绝句

何人读史辨三豕，有客写皋为四羊。谁言载酒无从问，此是儒先讲学乡。
建宁试院偶题五首·其五
作者：江湜
朝代：清
体裁：七言绝句

虱饕供帐减盘餐，两目眵昏砚滴乾。将与谁何作嗔喜，七茅秖在笔毫端。
建宁试院偶题五首·其四
作者：江湜
朝代：清
体裁：七言绝句

细书满卷遇寒蝇，曳白时披憙不胜。免索棠溪废笺记，钞书够课一年灯。
建安道中
作者：江湜
朝代：清
体裁：七言绝句

宿霭连山合溪雾，晓行百折溪前路。霜泥踏过不知桥，听得打篙一船度。
建昭鹰足灯歌为沪上徐紫珊题
作者：江湜
朝代：清
体裁：古风

徐君得汉灯，土色瓜皮绿。孝宣遗制孝元造，孤胫高拳象鹰足。蜿蜒细字杂篆隶，回潆漫漶犹能读。远寄拓本索题词，捃摭搜罗意弥笃。予生好古苦谫陋，故纸钻研欠眼福。證引考据谢不敏，惊心往事徒枨触。当年戚里盛诸王，太阿倒持鼎覆餗。阴气干阳错五行，朝廷那有光明烛。可怜刘向抱遗经，推衍天人抵痛哭。校书苦用乞青藜，不敕此灯照天禄。珍宝初同赐董贤，拔薤人谁击豪族。自此火井冷光芒，秃莽更新联赤伏。灯今剥蚀二千年，想见蚖膏粲华屋。短檠倒遭墙角弃，多君好事为缄椟。君不见周宣石鼓刓为臼，夏敦商鬵半剖扑。此物虽存未足多，何当湔洗权门辱。
建阳城南面溪山之胜僧思仁结楼城上余十年五过此城未之到也因思仁索诗留题四韵
作者：江湜
朝代：清
体裁：七言律诗

青山对面一城楼，楼上僧来坐十秋。俯槛夜呼溪月出，下床朝看岭云浮。可怜清景买无价，不报诗翁来上头。迟我他年重到此，借君蒲褐万缘休。
建阳旅夜
作者：江湜
朝代：清
体裁：七言律诗

兵尘千里客踪孤，建水留人缓去吴。尚幸贼边存老友，不知诗外尽穷途。凉宵秋霁三更月，古堞寒啼一夜乌。便道先生壮心在，明朝青镜笑头颅。
建阳道中
作者：江湜
朝代：清
体裁：古风

暮投溪畔宿，朝入山中行。溪山富佳境，时得娱客情。朝行溪上烟，暮宿山头月。烟月入奇怀，还能化宿物。烟月溪山随去新，建州来往莫辞频。诗中客子光阴感，画里秋山行旅人。却从红叶林中顾，山下人烟夕阳渡。有心一访武夷君，过了麻沙不知路。
建阳道中八首·其一
作者：江湜
朝代：清
体裁：七言绝句

埂外沮洳长活东，倒芒穬麦熟薰风。能从生物趋功者，偏是山村石户农。
建阳道中八首·其七
作者：江湜
朝代：清
体裁：七言绝句

即将书院祀潜贤，千里鱼来想昔年。为事殷勤今有是，故当举国笑其颠。
建阳道中八首·其三
作者：江湜
朝代：清
体裁：七言绝句

撷尽岩英谷又芽，绿秧刺水万针斜。山夫社饮榕阴底，听到禽言第几家。
建阳道中八首·其二
作者：江湜
朝代：清
体裁：七言绝句

溪流皱作方空縠，岸草薰如生结香。却看露桡船放溜，篾篷倘比竹舆凉。
建阳道中八首·其五
作者：江湜
朝代：清
体裁：七言绝句

赫赤骄阳熭满坡，山邮高盖日经过。野人触热亦无辱，长柄笠如秋水荷。
建阳道中八首·其八
作者：江湜
朝代：清
体裁：七言绝句

目成山翠有佳色，耳顺风泉非俗音。不知幽处正隔绝，客路入山那便深。
建阳道中八首·其六
作者：江湜
朝代：清
体裁：七言绝句

譊譊之学习其师，汉世精庐大启时。一变授经为讲义，相嗤正是不同时。
建阳道中八首·其四
作者：江湜
朝代：清
体裁：七言绝句

舆丁喘汗路回环，身到沙溪北苑间。野店新茶知我渴，却思顾渚是家山。
建阳道中又赋二诗·其一
作者：江湜
朝代：清
体裁：五言律诗

昔贤不我见，行尽好溪山。何处寻师友，频年费往还。树容迎腊换，云意向人闲。待访遗书得，归吴学闭关。
建阳道中又赋二诗·其二
作者：江湜
朝代：清
体裁：五言律诗

山水趣难兼，武夷胜皖灊。半程知近在，九曲想幽潜。吾道朱徽国，仙家白玉蟾。遗踪虚一访，俗驾信多淹。
张啸山在金陵以书远及却寄三首·其一
作者：江湜
朝代：清
体裁：七言绝句

别忽多年世变深，寄怀如见故人心。封函并写金陵发，也似家书抵万金。
张啸山在金陵以书远及却寄三首·其三
作者：江湜
朝代：清
体裁：七言绝句

乱来孤寄各无群，虚愿将身化作云。倚杖九峰寻一醉，不知何日再同君。
张啸山在金陵以书远及却寄三首·其二
作者：江湜
朝代：清
体裁：七言绝句

饱看沧桑知孰堪，可哀自古属江南。知君有笔难为赋，却说犹存妙相庵。
归舟得风便
作者：江湜
朝代：清
体裁：五言律诗

天意怜孤客，归舟与顺风。俾偿来日缓，去就在家穷。骨肉正相念，音书未及通。此风若凭得，为报向途中。
归舟载得盆梅两种作诗并赠子长时予于春初仍有行役
作者：江湜
朝代：清
体裁：七言律诗

红白枝头春未回，归舟漫喜载盆梅。花时岂免重为客，驿路何由寄得来。聊赠幽居无别意，欲教芳蕊不虚开。转头香色撩君座，为问诗人安在哉。
归过高淳作两绝句·其一
作者：江湜
朝代：清
体裁：五言绝句

来日江牌子，今朝泊何处。偏是高淳船，载我还家去。
归过高淳作两绝句·其二
作者：江湜
朝代：清
体裁：五言绝句

我坐高淳船，还过高淳湖。却恨高淳水，西流不向吴。
归里数月复作闽游胸中杂感及即事纪行不能无作拈杨诚斋诗天寒短景仍为客日暮长亭未是家为韵到闽时适成十四首录叶甄去其三·其七
作者：江湜
朝代：清
体裁：古风

水为石所激，逆流拒人溯。作险非有心，人亦不汝怒。白云何悠然，飞出山顶露。行人逐云飞，山远独一顾。回看当面山，忽讶水无路。纡回逐山转，既去乃知悟。团茅何人家，开门对江步。机舂晚不息，白日向前暮。
归里数月复作闽游胸中杂感及即事纪行不能无作拈杨诚斋诗天寒短景仍为客日暮长亭未是家为韵到闽时适成十四首录叶甄去其三·其三
作者：江湜
朝代：清
体裁：古风

昨宵北风恶，一噫号万窾。曲脊穴破衾，到晓不成暖。颇疑水生骨，波路向前断。起来候朝暾，拓舲视靧盥。霜淞看已消，朝鸦起沙潬。渐有趁墟人，㒊譶市初散。肩挑或手拎，十五分队伴。有生孰无营，独我计诚短。行灶饭炊成，一笑对杯碗。
归里数月复作闽游胸中杂感及即事纪行不能无作拈杨诚斋诗天寒短景仍为客日暮长亭未是家为韵到闽时适成十四首录叶甄去其三·其九
作者：江湜
朝代：清
体裁：古风

江郎伫云中，窥我过犹未。羞此辣阘山，恐受诗人诽。连宵走滕六，撒盐布之既。开门山皓然，一笑破寒气。为我设奇观，毋乃神力费。登舆睇松雪，云雾犹叆靅。既霁天渐青，欣见日光昲。千岩始晶莹，百泉亦觱沸。或如瓶水倾，或如鼎汤沸。嗟尔在山泉，行路焉知味。
归里数月复作闽游胸中杂感及即事纪行不能无作拈杨诚斋诗天寒短景仍为客日暮长亭未是家为韵到闽时适成十四首录叶甄去其三·其二
作者：江湜
朝代：清
体裁：古风

昨我齐鲁游，三年跨征鞍。尘沙日吹面，归来黑团团。上堂拜嘉庆，弟妹相惊看。我颜固已丑，所幸亲颜欢。苦辛咽不说，团坐添杯盘。酒樽与客泪，不觉同时乾。晼晚岁欲暮，凄紧风正寒。如何刺枯芦，又去江之干。
归里数月复作闽游胸中杂感及即事纪行不能无作拈杨诚斋诗天寒短景仍为客日暮长亭未是家为韵到闽时适成十四首录叶甄去其三·其五
作者：江湜
朝代：清
体裁：古风

美人弄姿首，窥镜始自矜。青山照江水，亦觉美不胜。昨次富阳郭，山暮烟光凝。今晨泛桐庐，仰面看崚嶒。远人欲无目，伐薪最高层。石壁惊倒垂，下有寒流承。挽夫走其上，短纤琴弦縆。尤爱船上水，平若斗熨缯。水行有此适，何厌来频仍。前去七里泷，高揖严子陵。惜哉山水佳，垂钓吾未能。
归里数月复作闽游胸中杂感及即事纪行不能无作拈杨诚斋诗天寒短景仍为客日暮长亭未是家为韵到闽时适成十四首录叶甄去其三·其八
作者：江湜
朝代：清
体裁：古风

水路风已恶，山路雨又零。行馆忽三宿，雨脚殊未停。凌晨缚箯舆，决去行竛竮。廿里路滑澾，舁夫寒鸦形。回看来处山，泼墨开画屏。浓云淰然合，风急天冥冥。雨珠洒热面，不觉酒色醒。衣裘湿如洗，且憩茅柴亭。前行又十里，旅店门未扃。投宿偕俦侣，不寐风撼棂。且话泰山游，山雨吾夙经。
归里数月复作闽游胸中杂感及即事纪行不能无作拈杨诚斋诗天寒短景仍为客日暮长亭未是家为韵到闽时适成十四首录叶甄去其三·其六
作者：江湜
朝代：清
体裁：古风

刺篙投壶声，惊滩锵白石。石上水怒号，日夜聒行客。一滩激潺湲，一滩乱漰湱。去滩尚泷泷，来滩又㶁㶁。我乘上水船，寸寸与水逆。篙工呀然汗，得进不能尺。迟速固有时，人愁我反�。方看雨后云，滃然羃山脊。
归里数月复作闽游胸中杂感及即事纪行不能无作拈杨诚斋诗天寒短景仍为客日暮长亭未是家为韵到闽时适成十四首录叶甄去其三·其十
作者：江湜
朝代：清
体裁：古风

山上万鬣松，绿映一溪水。溪桥晚渡人，山峡集村市。市尽墟无烟，累块辨山趾。寒筱高下生，樵者争投止。一翁倚担眠，山鸟呼不起。一童枕其股，折脚结棕履。上有榕树林，拿根如曲几。一翁坐且凭，昂首忽延企。远见两童归，担影夕阳里。何来箬篷船，向晚泊于是。若画野趣图，船头着江子。
归里数月复作闽游胸中杂感及即事纪行不能无作拈杨诚斋诗天寒短景仍为客日暮长亭未是家为韵到闽时适成十四首录叶甄去其三·其十一
作者：江湜
朝代：清
体裁：古风

青溪三百曲，曲曲山㟏岈。舟行逐山转，归梦程途赊。春光亦如客，从我来天涯。夜来东风吹，满船落梅花。花前不能饮，对花空嗞嗟。去春不见花，齐鲁风雪斜。今春雪已尽，南中花正嘉。花雪不须论，但感常去家。故园有弟妹，怜我随昏鸦。春来定相忆，岂识千山遮。
归里数月复作闽游胸中杂感及即事纪行不能无作拈杨诚斋诗天寒短景仍为客日暮长亭未是家为韵到闽时适成十四首录叶甄去其三·其四
作者：江湜
朝代：清
体裁：古风

我怀大明湖，潇洒兼清冷。涵空映山色，一碧可百顷。中央亭子外，界水如区井。分塍植藕花，炎月游人并。泛泛瓜皮船，荡水跳䵷黾。我亦载酒游，为有江南景。迩来半年别，着想意先骋。昨梦忽飞到，醒来不堪省。心怜此湖水，曾照惊鸿影。
录丁未年某驿旧题
作者：江湜
朝代：清
体裁：七言绝句

漫天梅雨暗山城，湿尽衣装又启行。偏是昨宵荒驿梦，斜阳千里照归程。
录去年大龙湫题壁
作者：江湜
朝代：清
体裁：古风

嶂连云兮山四围，仰飞瀑兮从天来。倾万斛之珠玑，为我心兮写哀。噫。风尘澒洞兮故里为灰。非龙湫之宴坐，将馀生兮焉归。
录近诗因书四绝句·其一
作者：江湜
朝代：清
体裁：七言绝句

平生参遍名家作，似为今时写此哀。写出浑疑哀已尽，明朝又上笔端来。
录近诗因书四绝句·其三
作者：江湜
朝代：清
体裁：七言绝句

自写亲身新乱离，杜陵应怪不相师。数篇脱手凭人看，如此遭逢如此诗。
录近诗因书四绝句·其二
作者：江湜
朝代：清
体裁：七言绝句

尚爱吟诗纵不情，休将无益笑先生。又编同治元年稿，千载下人闻哭声。
录近诗因书四绝句·其四
作者：江湜
朝代：清
体裁：七言绝句

符老忽甘王后目，又劳吴子百回吟。易堆金璧摩霄汉，难得文人服美心。
彦冲画两雁为稚苹所藏邀余题诗
作者：江湜
朝代：清
体裁：古风

彦冲画雁尝取多，往往芦根一群宿。不然写影入遥天，乙字横排十五六。此图两雁静欲鸣，不孤不群弥有情。有如穷士得一友，不能更逐俦人行。昔与彦冲同里邑，志合形骸尤狎习。亦如两雁在图中，一片圆沙走相及。吁嗟乎，彦冲往矣吾独立，卷画还君泪沾湿。
彦冲画柳燕
作者：江湜
朝代：清
体裁：古风

柳枝西出叶向东，此非画柳实画风。风无本质不上笔，巧借柳叶相形容。笔端造化有如此，真宰应嗔被驱使。君不见昔年三月春风时，杨柳方荣彦冲死，寿不若图中双燕子。
彦冲画水仙梅花天竹为一图稚苹仿之逼真既以见贻为小诗博笑
作者：江湜
朝代：清
体裁：古风

我画水仙花，形如大本蒜。又画折枝梅，花杂桃李半。何况天竹子，夹叶写来乱。正复朱绿之，不堪小儿玩。妙哉彦冲笔，造化随运腕。三物各有态，掩映窠石畔。学之良不能，十日空对案。君来戏临摹，择笔儗枝干。图成几莫辨，欲以真本换。君言画境微，工拙以理断。真本出于机，天成绝改窜。吾心对真本，已被一物捍。心滞斯手滞，笔机自悬判。有如昭烈帝，是蜀定非汉。呜呼真赏难，见似易遭谩。论画悟诗文，凡事一理贯。
彦冲画罗浮蝶
作者：江湜
朝代：清
体裁：七言绝句

彦冲已醒蝴蝶梦，梦里空留蝴蝶图。我欲因之学仙去，罗浮能遇葛洪无。
彦冲长江月雁图
作者：江湜
朝代：清
体裁：七言律诗

十年京口几经行，记泊金山问水程。浩浩夜江流月色，萧萧风荻乱秋声。扁舟载梦醒何处，独雁叫霜天未明。当境有诗常错过，今看图画见诗情。
彭表丈嘱于秋间来至建宁并作文见送呈三诗为别·其一
作者：江湜
朝代：清
体裁：七言绝句

无田讵可占家食，作兴乃当赋远游。除却亲慈无足恋，平生未解女儿愁。
彭表丈嘱于秋间来至建宁并作文见送呈三诗为别·其三
作者：江湜
朝代：清
体裁：七言绝句

辱赏年来为学勤，送行誇说复云云。老亲夙有誉儿癖，当见掀髯读此文。
彭表丈嘱于秋间来至建宁并作文见送呈三诗为别·其二
作者：江湜
朝代：清
体裁：七言绝句

欲购麻沙里下刻，建州秋日再游时。旁人却笑一来往，错过吾家绿荔支。
彭表丈屡赏拙诗抱愧实多为长句见意
作者：江湜
朝代：清
体裁：七言律诗

笋舆篾舫两年间，苦调劳歌不尽删。岂可向人献穷状，更令读者损欢颜。旅怀伊郁孟东野，句律清奇陈后山。他日无成还志短，诗名幸与二君班。
彭表丈见怀近况
作者：江湜
朝代：清
体裁：五言律诗

敢以一身计，慁公忧国心。斯时劳见忆，于我感尤深。江海连年战，云山独客吟。寄怀凭梦去，京阙夜沉沉。
彭表丈重整考亭书院檄学官为之师筹其经费甚备将贤者之后得以一力于学湜与观成赋诗四首·其三
作者：江湜
朝代：清
体裁：五言律诗

孟县昌黎裔，庐陵永叔孙。自来贤者后，历世大其门。朱氏源虽远，儒宗泽尚存。况今承教育，弦诵遍山村。
彭表丈重整考亭书院檄学官为之师筹其经费甚备将贤者之后得以一力于学湜与观成赋诗四首·其二
作者：江湜
朝代：清
体裁：五言律诗

书院何年筑，远怀刘克庄。庭中虚讲席，室右尚经床。使节新来谒，深衣俨在堂。慨然兴学意，于道有辉光。
彭表丈重整考亭书院檄学官为之师筹其经费甚备将贤者之后得以一力于学湜与观成赋诗四首彭表丈重整考亭书院檄学官为之师筹其经费甚备将贤者之后得以一力于学湜与观成赋诗四首·其四
作者：江湜
朝代：清
体裁：五言律诗

奉席亲师范，先时颇未能。耕春多绿野，课夜少青灯。文史今争习，门材会勃兴。何当传绝业，贤域是攀登。
得乡书知屠元饮下世并追怀潘功甫先生
作者：江湜
朝代：清
体裁：古风

故乡回首知交寡，每有良朋在地下。春风吹得草青青，别来又葬屠君者。记得仓皇去岁春，与君会哭潘山人。我时有泪共君泻，不分今春并哭君。哭君续下前年泪，空洒蛮天远难寄。地下相知君合逢，天边久客吾何意。百岁心期死别休，有情能不怆前游。梦中归蹋吴门路，一步应生一步愁。
得二弟八弟闽中书知六弟于前月由海道返里卜葬先亲志感四首即寄弟辈·其一
作者：江湜
朝代：清
体裁：五言律诗

今日闻吾弟，于闽上海航。沧瀛知稳渡，邱垄恐全荒。负土汝心苦，出山吾愧长。兼营庐墓地，早晚亦还乡。
得二弟八弟闽中书知六弟于前月由海道返里卜葬先亲志感四首即寄弟辈·其三
作者：江湜
朝代：清
体裁：五言律诗

大事诚营办，尤当访六亲。期功馀近属，兵火孰全身。斗鸭池边友，眠牛泾上邻。并应问存殁，消息报来真。
得二弟八弟闽中书知六弟于前月由海道返里卜葬先亲志感四首即寄弟辈·其二
作者：江湜
朝代：清
体裁：五言律诗

汝去添吾梦，将心逐汝身。并非求地吉，所痛弗躬亲。修墓圣犹憾，奔丧礼未遵。百年长恨事，天壤愧为人。
得二弟八弟闽中书知六弟于前月由海道返里卜葬先亲志感四首即寄弟辈·其四
作者：江湜
朝代：清
体裁：五言律诗

汝去吾来浙，馀犹滞福州。弟兄仍散处，漂泊有同忧。不共家乡去，还求富贵不。一腔萧飒意，何待对深秋。
得仲水沪上来书
作者：江湜
朝代：清
体裁：古风

仲水患难交，久隔兵火外。贼陷浙东时，不死果安在。及闻上海船，所往正茫昧。梦亦无处寻，如不共宇内。今晨乾鹊噪，得书又可怪。书从沪上封，辗转幸能逮。辍餐急发之，一读乃长喟。书言避难事，负母凌澎湃。母年逾六旬，抱孙仅周晬。后言到沪日，历险心力惫。忧火烁肺阴，血尽欧难再。春风不入药，恐与生有碍。一身何足云，老幼后谁赖。我读是语已，泪下心欲碎。反覆看来书，笔迹乃人代。想见伏枕时，凄凉念亲爱。亲爱远难期，朋友我为最。欲致遥托词，揣量又无奈。嗟我阅世途，凉薄唾交态。岂肯身效之，负情若避债。愿插双翅飞，及与君一会。夜静且揲蓍，筮得天地泰。卦气值正月，君病必无害。再拜作易人，无贻我心痗。
得假归里忽发寒疾
作者：江湜
朝代：清
体裁：七言律诗

岂独翳桑有饿人，一年宦已剧思亲。倦心正好寻归伴，寒疾偏来战瘦身。梦境浮生如许恶，客途秋气肯相仁。杭州自是人间世，无恙凉宵月一轮。
得元洁书知其居丧之况为诗寄之
作者：江湜
朝代：清
体裁：古风

嗟君洁养白头母，今年遽奠灵筵觞。口转楞严一瓣香，菜羹在案忍独尝。卅年啼笑不离䣛，一旦绕棺寸断肠。自我得友刘沈杨，不复结客少年场。那知刘沈既死别，君更泣血执亲丧。忆昨读书未越乡，携刘及沈登君堂。茅容杀鸡不为客，陶母留客自倾囊。母贤子孝良友集，君知此日不可常。营坟事严卜山冈，且任流尘委琴床。涕泗中间人百忙，一门变境感沧桑。还闻首绖走皇皇，但求此心发天光。哀恸穷苦定不妨，少时乐事愿相忘。君不见向者鄙人发兴狂，年来阅世识行藏，如在枯禅瓶盉旁。
得元洁书知彦冲已葬为诗哭之凡五首·其一
作者：江湜
朝代：清
体裁：七言律诗

呜呼吾友有刘君，为人纯孝又多文。如冰之清雪之洁，以膏自煎香自焚。生当图画屈原庙，死合穿附要离坟。寻常岂尽识其美，谓不异于古所云。
得元洁书知彦冲已葬为诗哭之凡五首·其三
作者：江湜
朝代：清
体裁：七言律诗

纺绩灯昏辍旧编，孤儿将母邻人怜。汤药事终丧且病，祥禫服阕死之年。即今青简例书孝，何物黄蒿欲闭贤。当有英灵不销腐，为吴山水发光妍。
得元洁书知彦冲已葬为诗哭之凡五首·其二
作者：江湜
朝代：清
体裁：七言律诗

维君畸孤复湛寂，日居一楼仍掩关。有时为母觅甘旨，等闲写出胸中山。胜情妙墨犹照世，甘节苦心自镌顽。更能不死妇人手，三十九年在下鳏。
得元洁书知彦冲已葬为诗哭之凡五首·其五
作者：江湜
朝代：清
体裁：七言律诗

少年末契失忠厚，孤生在世多患忧。君以药言攻我疾，昔之镜诫从今休。会将酒浇坟上土，枉用泪洒天南秋。明年青草便应宿，问胡不归岂有由。
得元洁书知彦冲已葬为诗哭之凡五首·其四
作者：江湜
朝代：清
体裁：七言律诗

孤儿从母相继死，故友及门为发丧。两棺入土骨肉尽，万言在纸心气光。维蜀诗人不归里，有吴君子同留芳。白马会葬事则已，但当伐石表其旁。
得彭芍亭表弟书
作者：江湜
朝代：清
体裁：七言律诗

感君挚谊如兄弟，远托乡人访死生。乱后来书初入手，封时累叹若闻声。一家我哭乾坤窄，半壁谁戡盗贼平。为报鲜民虚负土，春风洒血越王城。
得彭表丈书见怀近况且劝以出游赋此为报
作者：江湜
朝代：清
体裁：七言律诗

家食无田得岁迟，多公千里寄相思。更回陆贽草麻手，重写昌黎荐士诗。直性应难亲世故，高情空欲助天慈。不知何物堪持报，独望经纶及圣时。
得月生先生书因寄五十韵代柬
作者：江湜
朝代：清
体裁：古风

屋角秋声乾，邻墙赪枣颊。庭隅菊有芳，意冷不延蝶。感秋复羁旅，滞虑日惵惵。凌晨乾鹊鸣，下床履初跕。客或故乡来，抽关乐延接。因得先生书，喜若吏承牒。伏读见情亲，藏弆入巾箧。惟思裁报难，不尽语喋喋。京城门九轨，鞍马日蹀躞。宦客影华缨，豪儿穿裤褶。晓鼓一发时，缁尘罨楼堞。攀龙亦何才，呼鹰讵为侠。此邦游士风，有荆高盖聂。今异古所云，徒誇名利捷。仆自吴会来，屑屑欲何猎。长安不易居，几草乞米帖。惟馀文字雄，不受声利压。高歌动鬼神，俗物生谤讘。此事知者难，或誉不我惬。美人背后看，仅许见腰衱。爱龙骇其真，不少楚尹叶。每怀先生贤，梦划渡江楫。忆初宅甫里，学问乍关涉。虽操文字觚，未离童子韘。先生首相援，文坛要偕躐。导之径不歧，誉而众乃怗。如矇叟得相，索涂转稳贴。又如蹩浮图，起废有人挟。逮今十寒暑，髭生不胜镊。联襼一朝分，舟车我疲苶。流光去不返，犹汗之既浃。蹉跎平昔心，侘傺梦成魇。奈何一知己，履迹不相蹑。自别伍胥门，八面落蓂叶。岂无惓惓怀，水重山百叠。念欲仍束装，南溯买行艓。归占吴淞田，弟妹行晨馌。鸡彘有阑栅，裋褕容�䌜。与先生过从，促坐联衽袩。话雨剪畦蔬，葵苋佐匕梜。锄犁释手时，笔管亦间捻。著书仿何人，泛胜贾思协。岂知天所械，一穷马接摺。牵挐尘壤间，欲归不能辄。商飙已凄紧，庭柯歘菈擸。候阳就前荣，寒座待毡氎。谁堪迫凋年，复弹冯驩铗。春当走海岱，试往豁旅睫。飘转如浮萍，诗谶固已协。矢词寄先生，聊奉开笑靥。
得竹冠
作者：江湜
朝代：清
体裁：古风

吾生于世长已矣，甘作空山枯槁士。尚缘身事困尘途，鬼嬲神嗔愁不死。眼明见此青篾冠，野人戴得一身安。不辞再拜从渠乞，藉弃人间奴样官。此冠出自山家制，与笠同圆形小异。曾标名士画图中，不入皇朝舆服志。戴着仍携两屐随，溪山日日好寻诗。翩反弄影遮晴处，淅沥鸣秋障雨时。多感野人持赠情，竹冠到手世缘轻。会将长揖上官去，万里青山戴笠行。
得艮山书以诗代柬为答
作者：江湜
朝代：清
体裁：五言律诗

我兄学大进，规我我知之。立脚时随俗，矜心辄入诗。艺能妨理道，言行半纯疵。所愿归相就，深谈自得师。
得闽中书闻琴斋丈下世寄二诗以送归榇·其一
作者：江湜
朝代：清
体裁：七言律诗

忧君疾亟劳吾梦，忽有书来报已亡。交到老成偏易死，同经离乱未还乡。十年幕府虚前席，一意名山避剡章。晚客闽中应有憾，荔支三熟病难尝。
得闽中书闻琴斋丈下世寄二诗以送归榇·其二
作者：江湜
朝代：清
体裁：七言律诗

三年同幕见交期，记在春时怆语离。怜我风尘随燕雀，望君谈笑却熊罴。膏肓疾自烽烟偪，哀乐伤非草木医。千里知难送归榇，衔悲遥祝海船旗。
得雪樵丈凶问并传来临终二诗次韵寄挽不能尽怀·其一
作者：江湜
朝代：清
体裁：古风

有文令人伤，好修亦君病。君性不谐世，途穷并无径。永矢刚直肠，懒与物相竞。正如天既寒，而君复求凊。百年要完璧，一官抵破甑。独挥健笔锋，力战古人胜。千首诗必传，呜呼亦天命。
得雪樵丈凶问并传来临终二诗次韵寄挽不能尽怀·其二
作者：江湜
朝代：清
体裁：古风

去春君病中，别君忧世事。对面泪欲流，已怀永诀意。荏苒一年来，日以寸心系。君原淡荡人，视死如就醉。独我交最深，千里远伤逝。肮脏平生同，老病先没世。三复临终篇，悲怀几时置。
忆雪樵丈
作者：江湜
朝代：清
体裁：五言律诗

可惜才人老，重经世患侵。一官难吐气，众口绝伤心。酒合从朝饮，诗休对客吟。前途因叙别，为尔说山林。
志哀九首·其一
作者：江湜
朝代：清
体裁：古风

藐身寄大块，修短无百年。即生太平时，局促殊可怜。况兹遭乱离，愿死恐不先。如人作恶梦，以醒为乐焉。所嗟为人子，临难违亲前。何缘独惜死，将期祖脉延。祖脉固当延，父母须安全。累我两仲氏，侍奉江村边。负亲而避贼，何处生炊烟。事有不忍料，烽火方连天。消息断复断，俄看时序迁。挥戈日难却，衔石海莫填。吁嗟乎人生，不如草木贤。
志哀九首·其七
作者：江湜
朝代：清
体裁：古风

自达杭州城，生理若可延。名都残破后，缮守得苟全。故人有徐子，忧我沟壑填。为谋旅人赀，计获钱百千。持钱对之泣，是夜愁不眠。记我去家日，米无三石存。乡居幸好在，易米方需钱。以此寄归家，足以饱半年。安能腰缠之，骑鹤归翩翩。飞越贼垒上，自致亲庭前。胡为坐拥此，只以养孤身。艰难生死际，浪用知谁愆。徒感故人惠，未受钱神怜。
志哀九首·其三
作者：江湜
朝代：清
体裁：古风

贼据江宁城，已阅岁七周。谁欤秉军政，拥兵不好谋。用围而弗攻，日凿濠与沟。濠成内贼困，外贼为分忧。内外夹攻我，一溃军难收。沛然贼柬下，俄陷三四州。可哀哉江南，地穰财赋稠。国家恃以富，历岁二百秋。一朝窟豺虎，岂独苍生愁。淼淼吴淞江，曲抱空村流。贼来四野静，何处呼扁舟。不如去年死，棺衾恒易求。吾悲一家事，方与今生休。
志哀九首·其九
作者：江湜
朝代：清
体裁：古风

澄弟从我来，步步同苦辛。对泣互相吊，两身如一身。此外谁骨肉，阻绝荒江滨。见汝思汝兄，思弟因思亲。思亲之思我，犹我思家人。家人共我思，心与心相因。犹之我与汝，思家日相循。相循不独已，如转双车轮。肉有化作土，骨有扬作尘。独此望乡心，虽死长为魂。我欲竟我语，哽咽难重陈。写作诗九章，与汝添悲呻。九诗合阳数，还望回阳春。
志哀九首·其二
作者：江湜
朝代：清
体裁：古风

昔人去乡国，行有迟迟情。今我别庭闱，乘夜穿贼营。事固有缓急，机亦判死生。安能奉老亲，犯此巨险行。设遇贼刃时，是将亲去撄。然吾既脱险，悔不将亲迎。虽悔不可试，回首心怦怦。恨无拔宅术，尽室游太清。致使隔贼壤，两地摇心旌。两全事难必，独活心难明。即使两全活，无由通一声。荒荒兵气中，屹屹杭州城。登城望乡井，贼垒何时平。
志哀九首·其五
作者：江湜
朝代：清
体裁：古风

妻妾以人合，同老斯偕老。弟兄同一气，虽多常若少。浚弟年四十，别时颜面槁。力贫劳倍我，安得色独好。我生亲少时，渠生亦尚早。凡我亲苦辛，惟渠得深晓。浩弟未三十，志大身差小。读书盼成名，兀兀事探讨。使之庀家政，不如仲氏了。两弟性皆醇，内行不求表。临危劝我去，自任殉亲老。别来三阅月，生死信俱杳。兵气涨江乡，梦魂亦难绕。与汝期来生，同生永相保。不愿再为人，且作同巢鸟。
志哀九首·其八
作者：江湜
朝代：清
体裁：古风

在乡身未死，到官迹难匿。大帅知我来，召令草羽檄。分当力王事，随营誓杀贼。所嗟天下局，东南坏半壁。私为朝廷忧，小臣口宜默。况念此残生，方寸乱已极。何心复作吏，腼颜在仕籍。廓廓乾坤中，几处免锋镝。故里既为墟，危邦亦难适。甘从道路行，处处望乡国。痛哭白日下，泪添海水溢。生为无家人，死作他乡魄。
志哀九首·其六
作者：江湜
朝代：清
体裁：古风

二百年一乱，天道恒如斯。三千馀年来，我祖屡遇之。屡遇卒有后，血脉危如丝。使至今日绝，将伤高曾慈。高曾祖父身，世嬗如飙驰。我安能如祖，适生乾隆时。即使果能尔，儿孙定逢兹。孝慈总有碍，浩劫来无期。愿身化为佛，不受轮回欺。又思秦与吴，非同时乱离。吴乱秦自安，民物方恬熙。及到秦乱日，吴下当清夷。恨无遁身法，来往行如飞。挽回造化权，劫数我不罹。妄想到此尽，现在身终羁。即涉百思想，莫解中心悲。所幸日月速，人寿无期颐。吾年逾四十，再无四十期。衔悲能几时，顺受甘如饴。
志哀九首·其四
作者：江湜
朝代：清
体裁：古风

种禾江田中，潮来败秋实。有子乱离时，奉养故不卒。记昨负米归，心痛惨入室。前夕邻村烧，贼来势飘忽。吾母素性刚，训女以死节。吾父淡荡人，生理恒守拙。羞以衰白年，流离事行乞。命我挈一弟，两口犯险出。出者善保躯，宗祀未宜绝。尚有两子留，效死共蓬荜。是时我有语，未吐气先咽。欲留非亲心，欲去是永诀。仰天苍穹颓，蹋地后土裂。翻愿受贼戕，痛以一刀毕。有女尚牵衣，叱之付遑恤。记兹庚申年，五月十五日。甪直镇西桥，生人作死别。
忽受
作者：江湜
朝代：清
体裁：七言绝句

圣朝未合有遗民，僻性由来太率真。忽受诗人好名目，殆将不负百年身。
怀子馀四首·其一
作者：江湜
朝代：清
体裁：五言律诗

两年兄事我，患难见交深。不克视犹弟，能无愧此心。贼边挥手别，梦里脱身寻。见尔冬来瘦，危城守至今。
怀子馀四首·其三
作者：江湜
朝代：清
体裁：五言律诗

台处全沦没，温州在下游。贼营愁压境，匪艇易乘流。将怯可危极，兵饥得饱否。好官吾好友，勿与地同休。
怀子馀四首·其二
作者：江湜
朝代：清
体裁：五言律诗

城以一人坚，团防百诺前。官知守此地，民自戴为天。台使夫何怒，舆情殊可怜。吁留永嘉县，的的说无钱。
怀子馀四首·其四
作者：江湜
朝代：清
体裁：五言律诗

久怪无书至，今闻有信来。果因劳得疾，苦与世呈才。报国原贤者，营身任彼哉。相思听近事，吾道足悲哀。
怀薛明月
作者：江湜
朝代：清
体裁：古风

台城应教人，齐梁为贵游。隐囊高齿屐，容饰事风流。如何开元中，一寒若羁囚。苜蓿非美茹，曾栽汉宛秋。饲馀大宛马，却充人膳羞。薛君起南国，本家山海陬。掏蚶铲蚝蜃，饱食犹易谋。因之自潮讽，续泛张翰舟。廉村何寂历，云荒古渡头。闲居知几年，今日为前修。仕宦易失已，伊人轻去留。谁云词科士，高风今莫俦。
怪鸟
作者：江湜
朝代：清
体裁：古风

山深日早沉，阴气浩渟蓄。舍西杂木林，怪鸟得栖宿。其鸣声百端，呜呜啸且哭。昨晚气尤厉，带声掠我屋。渺不察其形，月黑星五六。人言此鬼车，与鬼为臣仆。能摄生人魂，小儿受灾酷。鸺鹠九头乌，异名实一族。又名车载板，所到兆棺木。不祥人共憎，里巷所禳祝。我心恬百怪，坚坐对孤烛。默然笑贾生，见道苦不足。庚子日斜时，发书为占鵩。赋虽达天倪，词气亦已蹙。吾生从化流，未始择祸福。一体视死生，尻脊自联属。生浮死则休，无厌亦无欲。无欲即无惧，灾怪为退伏。又笑韩退之，刚肠动惊俗。身非硩蔟氏，夭鸟要掌覆。胡为射训狐，受惊必报复。安知造化心，美恶并生育。一气为飞禽，有鸮有鸾鷟。鸮亦不幸尔，受气招怨毒。又况衰乱时，豺虎食人肉。一鸟何足诛，而乃厉羽镞。二子诚大贤，此理见末确。吾惟不动心，悠然契于穆。
悠忽
作者：江湜
朝代：清
体裁：七言律诗

悠忽真惭以往年，江湖憔悴岂时贤。孤舟梦落荒村外，半夜风生浅水边。芦叶萧疏如作雨，沙禽格磔共无眠。剧怜老大催人易，不似初三月未弦。
悯舆夫
作者：江湜
朝代：清
体裁：古风

舆前四肩夫，短衣走伶俜。出身应官役，食重筋力轻。今朝适我载，去此莆田城。春寒海雨集，傍险追山程。可怜一纸笠，滴尽千珠声。竟体如濯沐，两脚求支撑。恻然感我念，悢悢伤羁情。自我历闽地，山雨亦饱经。三年费此辈，默省殊无名。有生寄大块，多以口累形。贤愚岂有别，同坐无田耕。幸有千铜钱，可沽酒数瓶。停舆问村肆，呼与同醉醒。
悲歌
作者：江湜
朝代：清
体裁：古风

贼未杀我，我有馀生。我不杀贼，馀生无名。闻贼酋之受缚，将献俘于帝京。切小臣之家雠，愿一脔以为羹。惟天阍之难达，望先陇兮泪倾。补天兮天缺，填海兮海盈。尽吾年以永痛兮，志手枭此贼而无成。
悼泬南一
作者：江湜
朝代：清
体裁：五言律诗

遏尽斯文气，兵戈耀日芒。贤人方欲隐，君子又云亡。旧是攻书客，新成宿草冈。系舟春夜雨，犹记上君堂。
悼玉馆对雨
作者：江湜
朝代：清
体裁：五言律诗

寥寥杨子宅，春雨洒庭芜。残客向来少，亢言近亦无。度窗琴调慢，隔巷屐声孤。寂寞一相对，还应见故吾。
悼玉馆期戴立人刘彦冲
作者：江湜
朝代：清
体裁：古风

闲庭生昼阴，积雨易昏夕。端居情自恶，抚琴意不适。良会及此时，踟橱伫幽客。
惊瘦
作者：江湜
朝代：清
体裁：古风

瘦与秋相期，入秋瘦三月。幸无两度秋，否则并销骨。我慕古贤人，著书语成铁。说理德如韶，叹彼牙齿洁。一卷养性命，相携无断绝。但恨多病身，力与心为逆。彼理怨不瘦，我神运将竭。书囊不著火，烁人一何卒。寄口文字中，求肥计反拙。
惠磐卿
作者：江湜
朝代：清
体裁：五言律诗

笑傲为廉吏，眼中君最能。家声继红豆，画笔替青藤。赁屋联床宿，看山借屐登。时于尘事外，意气见飞腾。
感事
作者：江湜
朝代：清
体裁：五言律诗

可怪杭州俗，寻常百不愁。六时钟梵闹，一水绮罗游。此日缠兵气，仍知与佛谋。明朝天雨粟，饥馑亦无忧。
感事之一
作者：江湜
朝代：清
体裁：七言律诗

荩臣昨岁登陴死，修怨弹章敢上闻。一眗孤城同覆辙，更将全局付浮云。不留地下相逢地，孰负君恩好问君。浙水若知公道在，洗冤流毒总须分。
感事二首·其一
作者：江湜
朝代：清
体裁：七言律诗

外无劲旅壮连营，失策何尝为守城。战骨已销方积毁，忠魂应悔肯筹兵。即惩覆辙情堪谅，必快私雠论岂平。我是当时旧从事，风前清泪应心倾。
感事二首·其二
作者：江湜
朝代：清
体裁：七言律诗

记昨登陴议守时，见公筹笔苦寻思。市人讵忍驱迎敌，邻境频劳去乞师。不料援兵环壁待，若嫌悍贼破城迟。清波门上孤忠魄，圣主原教例入祠。
感忆四首 其一 朱述之先生
作者：江湜
朝代：清
体裁：古风

浙中官累千，塞破杭州城。问谁能读书，独推朱先生。先生大雅材，宰县有廉名。惟性好铅椠，不工承与迎。上官见为迂，只用参文衡。先生亦恬淡，羞与赀郎争。寓庐车马绝，交我时忘形。百过亦不厌，为爱书数楹。我于杭乱后，重到疏人情。先生走相觅，邀住同寒厅。忽出一书授，呼我使眼明。曰汝之诗集，所幸手缮精。土匪向市卖，市贾贪微赢。我见得购还，首尾无飘零。嗟我遘兵祸，丛书弃两籯。诗编赖公收，感极惟心铭。可怜贼过后，庖舍馀空罂。先生炊欲断，忍以三口并。因遂束装别，忽忽寒暑更。是冬在温州，客有来避兵。传说先生死，衬在山阴停。县官具含殓，孥累方零丁。不知为何事，作此东浙行。茫然隔烽火，恸哭徒失声。惟念先生书，百卷初辑成。金陵续文献，定海编图经。昔曾诺为序，见插一架盈。此时合散佚，浩劫销精英。安能去收取，藏弆俟太平。聊报一事德，并以慰幽灵。
感忆四首 其三 二仆
作者：江湜
朝代：清
体裁：古风

章金干而愎，朱升騃而驯。二仆各廿岁，出入长短均。朱升性稍懒，无能偏怨贫。章金谨事我，其愿时自陈。望我作州县，而彼为司阍。章金固差强，不与朱升伦。遂时斗口舌，使我生怒嗔。虽怒亦不逐，两诃而俱存。迨贼围杭时，二仆常随身。念渠有父母，听去方为仁。从容谕之意，并与三笏银。岂知各愿留，涕泣见性真。是时营务剧，草檄夜达晨。二仆亦废睡，执烛忘欠伸。直至城破日，随我仓皇奔。路隅走相失，生死遂不闻。及我重到杭，章金先来云。被贼掳入山，逃回甫一旬。朱升亦继至，颈有刀伤痕。我穷既赤立，衣食难推分。勉留使息养，随事同忧颦。二仆忽相好，结盟为弟昆。相随复三月，而我独赴温。自我到温后，隔绝兵戈尘。前闻越州陷，二仆皆越人。观其事主意，终保为良民。斯世方鬻官，儇薄参簪绅。彼仆独长厚，履险生忠勤。愧我有何德，致此夫何因。思之亦作诗，不以贵贱论。
感忆四首 其二 徐仲水
作者：江湜
朝代：清
体裁：古风

仲水美少年，风流事裙屐。大吏采英声，试才任以剧。我爱而规之，虑其进太亟。西湖两同游，后亦不时觌。岂知患难中，向人肝胆赤。怜我并破家，为我急筹策。因缘得生机，倚仗出死力。适有见挤者，蜚语巧乘厄。君于广众中，询之使语塞。因亦为人排，而君不暇惜。时我百物尽，诗稿忽收得。君曰此当传，誓将为刊刻。君时亦良窘，十口衣食窄。一笑漫应之，岂敢为君责。明春我在温，遣使到我侧。书云宰东阳，山县极幽僻。已召剞劂工，所言践畴昔。请兄自删存，授使以全册。留使且编诗，十日手初释。忽闻婺城陷，东阳贼已逼。此事自当休，劝君急守阸。使还书不来，两月断消息。后闻人代君，东阳旋陷贼。惟思君去官，何地得所择。两浙既全沦，三吴未果克。遍地着网罗，浮生恐一掷。今春在闽中，避难来越客。内有识君者，见君上海舶。沪渍与天津，不知果安适。四海未重逢，一生永相忆。
感忆四首 其四 陈树南丈
作者：江湜
朝代：清
体裁：古风

在杭徐仲水，在温陈子馀。平生患难交，古人有不如。子馀兄事我，馆我备百需。其叔树南翁，关爱尤勤劬。翁家江宁城，陷自咸丰初。时谈破家状，簌簌老泪俱。推情乃悯我，慰劝时喁喁。及我得凶讣，遘惨古昔无。翁闻急走唁，駴愕相持扶。恐我竟昏迷，不去朝至晡。遂为制衰绖，举哀借僧庐。始终见矜恤，古谊敦薄夫。明年春和时，翁思山水娱。见我日哀戚，示以雁荡图。遂拉同遍游，龙湫与雁湖。记宿灵峰洞，在山慨世途。翁欲葺一庵，留伴僧之孤。此怀惜不遂，归后秋夏徂。变生邻县贼，入郡来吞屠。署深官在乡，仓卒非所虞。踰垣我仅免，翁竟非命殂。伏尸为一恸，清血沾衣袪。可怜昨夕饭，同席犹相呼。呜呼兵乱来，天以人为刍。斩刈到仁善，同祸无别殊。吾亲乡里望，万口推醇儒。千善不报一，遇贼仍捐躯。即如翁为人，恂恂而和愉。深情恤我丧，岂非仁者徒。眼观此惨酷，天道如是夫。
感怀
作者：江湜
朝代：清
体裁：古风

贫贱家事难，衰亲愁送日。重以井臼劳，暑威乘虚入。呕泄竟日卧，呻吟少气力。内顾医药资，阿母有难色。羞涩囊底钱，本从典质得。应我病人需，夺尔健者食。寻常不买药，酒浆犹难给。此时人子心，万端集顷刻。毛公不拜官，禄养本其职。谁能虚菽水，矫情博高逸。嗟余闇人事，疏顽性所习。文章古性情，不能一钱值。顾与两弟言，慎勿如兄拙。
感恸二首·其一
作者：江湜
朝代：清
体裁：五言律诗

友人望乡哭，失母惨呼天。不忍见闻事，偏来耳目前。兵戈催死别，沟壑枉生全。苍昊无情甚，伤心自昔年。
感恸二首·其二
作者：江湜
朝代：清
体裁：五言律诗

是我终身痛，今朝却唁人。不辰同惨酷，何日靖风尘。故里梦复梦，捷书真未真。深悲吴下土，独葬太平民。
感恸二首钱塘戴文节公及其弟鄂士先生所画团扇为魏稼孙题二首·其一
作者：江湜
朝代：清
体裁：五言律诗

杭破名贤尽，如公第一流。平生精六法，得死更千秋。遗墨馀英气，知交怆旧游。伤心团扇上，一角自沧洲。
感旧·其一
作者：江湜
朝代：清
体裁：七言绝句

虚室凄风冷不支，入帏残月得光迟。酒醒领略秋凉昧，浑似年年夜读时。
感旧·其三
作者：江湜
朝代：清
体裁：七言绝句

五字池塘句可怜，从今姜被冷终天。漫云世世为兄弟，肠断今生廿二年。
感旧·其二
作者：江湜
朝代：清
体裁：七言绝句

去秋孤馆罢论文，焦尾殷勤赠卯君。此日平沙成绝调，不堪孤雁唳寒云。
感旧·其四
作者：江湜
朝代：清
体裁：七言绝句

热血吾生仍自煎，凭君搔首问青天。相期入梦通消息，短夜愁人半不眠。
感春
作者：江湜
朝代：清
体裁：古风

草色不自春，借雨猛然绿。愁人不草如，天故难为福。前年早莺啼，卧疴复泣玉。孤却一年春，到今仍局促。倦意鹤䙰褷，瘦形鸦瑟缩。清风不解颜，好花空过目。愿言学楚吟，思去截湘竹。吹醒屈原魂，月明伴孤哭。
慰农先生见和前作复次韵二首·其一
作者：江湜
朝代：清
体裁：七言律诗

锁门梦自落江干，野性由来不耐官。况已无亲需禄养，何堪忍愧厕衣冠。一枝竹杖扶身稳，三尺书檠照影寒。身在名场心已寂，误公犹作俊才看。
慰农先生见和前作复次韵二首·其二
作者：江湜
朝代：清
体裁：七言律诗

如公气足靖干戈，比似欧苏古未多。为政风裁原自峻，爱才心事不嫌阿。一时人物争邀鉴，万卷图书尽订讹。倘向西湖会文酒，定容孤士狎鸥波。
憩树
作者：江湜
朝代：清
体裁：七言律诗

出却津船黄篾篷，箯舆连日转深丛。三程行得一程半，四月炎将六月同。憩树人方愁午日，出山鸟自会高风。当前漫恤舆夫汗，将载先生老客中。
憩田家有作
作者：江湜
朝代：清
体裁：七言律诗

一座春堂百棱田，有翁闲倚竹扉边。尽多风日供尘外，无数溪山到舍前。树走百根穿古壁，猪生八子助丰年。如予亦作农夫耳，三叹此翁大是贤。
戏作我昔一首
作者：江湜
朝代：清
体裁：古风

我昔爱文章，志欲钩其玄。上思摩九霄，下思穿九渊。一夕听寒漏，兀坐如高禅。发内颅骨上，有宫曰泥丸。心精此飞出，直奔奎宿垣。遂窃帝机杼，簸弄造化权。天孙怪夺巧，跣足明河边。回顾七襄上，云锦惭不鲜。我时揽天章，散发追群仙。俯视世上人，糟魄空钻研。有文焰无寸，郁郁起湿烟。其有小明者，萤火青燐然。自我證此梦，文思如涌泉。翁问倩人乎，面试于宾筵。汪洋遂无涯，积岁成十编。岂意窃案发，帝怒无迁延。立敕荧惑星，追取归诸天。荧惑掷下火，使贼嘘之燃。遂为苏杭灾，一灰百万椽。维时我文字，心血半未乾。血渍火不爇，拨灰诗还传。追搜亦不得，已入人脾肝。帝乃益恚怒，促召司命前。检我命籍看，将相功名全。万羊与贼禄，十炉为铸钱。前因不媚灶，削九存一焉。其一如终存，庸福犹无愆。奈何鬼判官，希旨候帝颜。奋笔作勾势，若删文一篇。我今命籍上，存者惟馀年。
戏柬葵庵
作者：江湜
朝代：清
体裁：五言律诗

君负官之债，我为诗所囚。破笼囚始脱，焚券债方休。未有脱休望，真成日夜愁。寄诗君一哂，抵得债还否。
戏题江郎山
作者：江湜
朝代：清
体裁：古风

山石名江郎，其故人莫识。疑是江姓人，忘情化兹石。吾姓虽与同，学他知不得。
我今二首·其一
作者：江湜
朝代：清
体裁：五言绝句

仙人不死方，我今不愿得。得之以长生，衔悲更何极。
我今二首·其二
作者：江湜
朝代：清
体裁：五言绝句

西方极乐国，我今不愿往。往则回头时，东方那忍想。
戚戚二首·其一
作者：江湜
朝代：清
体裁：五言律诗

戚戚竟何事，青毡沦落心。名输同学久，贫负少年深。灯影兼愁寂，钟声隔雨沉。只应青蛚苦，相与和秋吟。
戚戚二首·其二
作者：江湜
朝代：清
体裁：五言律诗

砭砭积年月，擎经近日专。不疲诚乐此，有会便欣然。苦作闭门事，弥悭涉世缘。纤儿方咄咄，取笑子云玄。
所思
作者：江湜
朝代：清
体裁：五言律诗

春与符明府，论交在福州。尘中诗作合，语外意难酬。吾辈性情事，今朝风雨秋。相思欲面语，浩荡世间愁。
抱关二首·其一
作者：江湜
朝代：清
体裁：七言绝句

正此民凋物敝时，得从闲处撚吟髭。吾侪自古荷宽政，榷尽新茶不税诗。
抱关二首·其二
作者：江湜
朝代：清
体裁：七言绝句

忽束囊书去抱关，先生耐事匹如闲。不知晚过船多少，隐几津亭梦鼓山。
拜功甫先生灵柩有作三首·其一
作者：江湜
朝代：清
体裁：七言律诗

六门同日闻哭者，何事惊动苏州城。儿童走卒独有泪，天地造物恒无情。方将万口祝其寿，岂厌一世逃夫名。嗟乎腊月二十日，人间独死潘先生。
拜功甫先生灵柩有作三首·其三
作者：江湜
朝代：清
体裁：七言律诗

我昔学为韩欧文，常恨记载无伟人。至如公名自不朽，岂假吾笔为传神。他时读史證眼见，在里祭社或躬亲。斯人不作吾亦老，寂寞谁论座上宾。
拜功甫先生灵柩有作三首·其二
作者：江湜
朝代：清
体裁：七言律诗

是时贼众日东下，将越天堑窥吴中。无公保障众乃惧，即日迁徙城为空。人能轻重系一邑，死合远近留馀风。向来调燮水与旱，百族久矣归帡幪。
拜钱武肃王像感王于罗隐事有作
作者：江湜
朝代：清
体裁：七言律诗

田横好客犹堪吊，况乃风流若大王。不第吾生亦罗隐，将诗此日到钱塘。情来旷世还相感，事去雄图总已亡。步出祠门复何向，沿湖一带好山光。
拟古·其一
作者：江湜
朝代：清
体裁：古风

种葛丘园中，三月葛离离。五月葛长成，采采织为絺。今年海风多，盛夏无炎曦。轻衫怯朝寒，修带曳凉飔。布褐且不暖，我葛为谁衣。持葛改作巾，贩巾游南夷。行行适瓯越，祝发如牟尼。回车长叹息，抱此将何依。时事适相左，群嗤种葛非。当时若种菽，子熟然其萁。权利虽不如，愿得充人饥。
拟古·其七
作者：江湜
朝代：清
体裁：古风

南山有玄鹤，北山有青鸾。同抱俗外姿，各具淩云翰。鸾翔蚤得地，尝食青琅玕。雨淋鹤苦饥，冰翅艰飞抟。腐鼠顾方吓，不食鸣声酸。翩翩思相投，中道仍盘桓。气类岂不同，焉知彼所观。交疏易生疑，将为非意干。愧彼野雀翁，啄啅召同欢。
拟古·其三
作者：江湜
朝代：清
体裁：古风

恶少业罗雀，日暮山前过。设粟为之媒，结罗高山坡。黄雀上坡飞，见粟不见罗。举群欢一饱，遑复计其佗。势急不及飞，捐生什佰多。性命岂不重，竟为口食讹。我心悲物愚，两手空摩娑。利剑不我操，奈尔黄雀何。
拟古·其九
作者：江湜
朝代：清
体裁：古风

北邙多枯冢，鳞次若山阜。阴阴松柏林，何人奠荒酒。残碑仆路旁，薤叶拳科斗。借问谁家墓，簪缨十八九。行人寄惆怅，地下还知否。天阴燐火青，错杂无先后。游魂不墓栖，野圹狡狐走。人生满百年，终须此辈偶。当时富贵儿，一死复何有。
拟古·其二
作者：江湜
朝代：清
体裁：古风

南山有遗老，荒草闭闲门。苔径不通俗，自印麻鞋痕。夕阳荷长镵，斸药苍松根。时分猿狖饮，或从麋鹿蹲。形劳神自逸，身贱道为尊。衿带目庄老，独游无穷门。我欲从之去，达生罢营魂。
拟古·其五
作者：江湜
朝代：清
体裁：古风

野花不争艳，自媚空山姿。春风吹不到，背水时一枝。我心吊遗逸，愿言赠所思。物贱世所轻，缄情无尽时。
拟古·其八
作者：江湜
朝代：清
体裁：古风

蓬蒿有儒者，终日垂黄帘。读书不甚解，得意忘蹄筌。乌下机心息，草长生意全。秉性不谐俗，颓然安其偏。叩门时有营，乞食非乞怜。门前连长安，车马何翩翩。少年冠绿帻，锦带跨银鞯。长揪斗鸡道，行乐方青年。甘为君辈嗤，贱子守拙言。
拟古·其六
作者：江湜
朝代：清
体裁：古风

桂实不充饥，竹米亦难食。菱丝与蔏絮，终不任纴绩。绩学须适用，浮华自戕贼。何为风愈糜，士行尚誇饰。广厦不蔽风，彫绘撩与杙。虚车不戒辖，疏毂画其轼。洵美非所用，识者为叹息。
拟古·其四
作者：江湜
朝代：清
体裁：古风

赤骥夜房星，生长阴山麓。虺尾更龙鳞，筋多若无肉。翼足蹑飞云，所向无水陆。自负出群材，千里日往复。风尘一失所，驽骀共碌碌。足苶卧荒郊，背疮任鸦啄。饮水照长河，旋毛如猬缩。伏枥岂不闲，英心愿金镞。即今延肌躯，何暇计美恶。俯首伏盐车，主人犹不足。啧啧驴犊贤，食刍不食粟。
拟寒山诗二十首·其一
作者：江湜
朝代：清
体裁：古风

江南有富翁，认钱作主人。将身为之奴，服役不惮勤。一朝陵谷变，钱为盗所有。奴乎失其主，身如病狂走。
拟寒山诗二十首·其七
作者：江湜
朝代：清
体裁：古风

隔于一夕睡，昨日如前生。明日亦如此，今日空含情。由来造化炉，不铸长生形。君看白日落，君听黄鸡鸣。
拟寒山诗二十首·其三
作者：江湜
朝代：清
体裁：古风

书生苦好书，终日仰屋梁。饥来不知忧，谓有禹馀粮。禹粮是虚名，诳此文字肠。肠空众秽尽，轧轧方成章。
拟寒山诗二十首·其九
作者：江湜
朝代：清
体裁：古风

仆持客刺入，主人怒其仆。何不为我辞，劳我具冠服。出乃握客手，若恨来不数。相对笑嘻嘻，谁知真面目。
拟寒山诗二十首·其二
作者：江湜
朝代：清
体裁：古风

张三作窃去，忽建六纛回。李四拥八驺，新自为贼来。天地乐包容，谁论才不才。有口欲谈之，不如衔酒杯。
拟寒山诗二十首·其二十
作者：江湜
朝代：清
体裁：古风

楚王请熊蹯，不知禄已尽。禄有未尽者，翳桑遇趟盾。禄籍谁所司，不令人先知。先知斯息营，如在怀葛时。
拟寒山诗二十首·其五
作者：江湜
朝代：清
体裁：古风

古墓犁为田，培田筑为屋。墓中人有知，争地且兴狱。所幸今古隔，各不知谁孰。天与平其争，日月如转毂。
拟寒山诗二十首·其八
作者：江湜
朝代：清
体裁：古风

牛哀化为虎，一人已不祥。今看百万众，同日变虎狼。虎狼再为人，知复在何日。合掌赞荀卿，性恶是铁笔。
拟寒山诗二十首·其六
作者：江湜
朝代：清
体裁：古风

妻不共甘苦，在家如作宾。小女性差慧，食贫知习勤。勿以女为喜，而对妻作嗔。相与有瓜葛，均是夙世因。
拟寒山诗二十首·其十
作者：江湜
朝代：清
体裁：古风

东家一儿生，西家一翁死。同时听歌哭，去来分彼此。勿为翁去悲，勿为儿生喜。出入造化中，当有先后耳。
拟寒山诗二十首·其十一
作者：江湜
朝代：清
体裁：古风

铁船泛天河，万万无此理。耶稣欲行教，岂但铁船比。世变浩无涯，谁能究终始。西北有高楼，今在东南起。
拟寒山诗二十首·其十七
作者：江湜
朝代：清
体裁：古风

眼见一种人，亲身被盗来。却学盗之道，猎取人间财。太行与孟门，在胸高崔嵬。人心乱后险，天运何时回。
拟寒山诗二十首·其十三
作者：江湜
朝代：清
体裁：古风

英雄遇恶少，胯下有匍匐。恶少买得官，我与为僚属。虽无胯下形，岂免七尺辱。南山有樵夫，长歌狎糜鹿。
拟寒山诗二十首·其十九
作者：江湜
朝代：清
体裁：古风

狐千年为人，人千年为仙。人狐共学道，难易悬殊焉。然人嗜欲纷，而狐志专壹。有狐变人时，无人作仙日。
拟寒山诗二十首·其十二
作者：江湜
朝代：清
体裁：古风

良玉产于阗，华耀美人首。美人作黄土，忽已百年久。玉有再出时，人谁骨不朽。当劝好色人，生前但饮酒。
拟寒山诗二十首·其十五
作者：江湜
朝代：清
体裁：古风

欲捞水中月，因铸黄金盆。人情爱浮华，物力何足论。可怜锦绣里，俄成草棘村。误他春燕归，难觅前年门。
拟寒山诗二十首·其十八
作者：江湜
朝代：清
体裁：古风

佛见路旁金，呼为大毒蛇。贫儿不之信，囊取归其家。被人指为盗，诬治楚毒加。始悟佛言是，蛇者非金耶。
拟寒山诗二十首·其十六
作者：江湜
朝代：清
体裁：古风

向民括兵饷，如向羊徵裘。裘乃羊之皮，剥割群羊愁。不知饿虎来，羊亦不自谋。赀财贼掠尽，飒飒空村秋。
拟寒山诗二十首·其十四
作者：江湜
朝代：清
体裁：古风

盗来入富家，未免凶杀人。富家子如盗，相害还相亲。凡物当去时，必以人为因。所以汉魏朝，认贼为良臣。
拟寒山诗二十首·其四
作者：江湜
朝代：清
体裁：古风

我生无一椽，亦无钱赁屋。然计四十年，无一夕露宿。始悟人有身，不须居是卜。壁上黏蜗牛，彼方累于壳。
挍试卷时作
作者：江湜
朝代：清
体裁：五言律诗

卑官看试牍，回首羡科名。一第偏悭我，频年正用兵。为亲原可屈，废学又何成。掩卷窥天宇，嗷嗷征雁鸣。
挽舟岭三首·其一
作者：江湜
朝代：清
体裁：五言律诗

叠嶂起人前，连峰到日边。塞空成道路，拥地入云天。笠影出杉木，履声临壑泉。已看飞鸟背，未息仆夫肩。
挽舟岭三首·其三
作者：江湜
朝代：清
体裁：五言律诗

冈断天初敞，岩倾日复来。据高群岫伏，控势四山开。井底方盘上，云中又折回。向闻称五岭，即此亦雄哉。
挽舟岭三首·其二
作者：江湜
朝代：清
体裁：五言律诗

半岭群山合，岩峦四望齐。尽多天在外，恐碍日投西。径转峰如让，峰回径又迷。登冈看大壑，崩豁亦何低。
挽陈少香丈三首·其一
作者：江湜
朝代：清
体裁：七言律诗

扶病犹劳慰故人，相逢旋别讣旋闻。能留暮景如期我，却累馀生要哭君。眼看世间方用武，心疑地下独修文。一棺掩后苍茫极，海上低空有断云。
挽陈少香丈三首·其三
作者：江湜
朝代：清
体裁：七言律诗

相识兵端未动前，十年离聚几诗篇。东南渐乱君方老，岁月犹多我自怜。不死更看何世界，尽穷终算尽天年。在乡在客同黄土，清故诗人要墓阡。
挽陈少香丈三首·其二
作者：江湜
朝代：清
体裁：七言律诗

如君穷亦古来稀，七十老翁学忍饥。乱后闺人无荩箧，春来子舍典斑衣。一官早隔前尘断，三径岂知归计非。终作天南羁旅魄，他生好恋钓鱼矶。
排闷
作者：江湜
朝代：清
体裁：七言律诗

良医不遇孙思邈，恶疾将为卢照邻。立似籧篨难得俯，走逢墙壁劣能循。他时恃壮轻千里，此日贻忧及二人。应羡南禅蹩和尚，跰跹无碍自由身。
敬观端木子手植楷
作者：江湜
朝代：清
体裁：古风

危干挺直躬，秃枝屈短肘。槁馀作人形，烬色成鬼丑。凋向圣人茔，种自贤者手。发荣七国前，极茂六朝后。穿根浸沬泗，腾精应魁斗。免充鲁殿材，羞缔秦松友。劫火何见焚，鬼神偶失守。生为坚多心，死看僵不朽。风雷更何惧，霜雪方甘受。郁此一物奇，名在众木右。凡人未见圣，独汝适相偶。作伴庐墓人，自依奠楹叟。卒哭来孝孙，观葬集遗耇。想尝攀枝条，或为洗泥垢。迩来几岁年，独立阅悠久。奇形入图经，古迹冠曲阜。扶阑三尺高，积菭一寸厚。应看朱鹭栖，那容苍鼠走。我昨岱畎游，道经古木薮。或乔柯上参，或槃根旁纽。怪或兽攫簭，矫或龙蚴蟉。圆顶或如盖，空腹或成臼。启秀知何年，移植定为某。牛背恣摩揩，牧手试按扭。正复逃斧斤，仅足傲蒲柳。兹树始神奇，托根谢培塿。在鲁地原灵，为楷生不苟。气质陋梓桐，声光媲圭卣。惟依乎圣贤，必得其名寿。试思季孙庭，嘉树今何有。
文闱即事二首·其一
作者：江湜
朝代：清
体裁：七言律诗

悲秋忽倚此阑干，又作文闱执事官。回首也曾应乡举，误身何必咎儒冠。高楼鼓角鸣清昼，大地湖山报早寒。坐对门神成一笑，吾身今与尔同看。
文闱即事二首·其二
作者：江湜
朝代：清
体裁：七言律诗

昔年糜烂八兵戈，杀运能销幸已多。士有馀生复场屋，我无旧隐返岩阿。时清可待身先老，夜漏初长梦易讹。梦化瘦形为独鹤，出门一步见烟波。
斋壁杂书绝句四首·其一
作者：江湜
朝代：清
体裁：五言绝句

卧执书一编，落手睡将去。安得为文章，却到醒人处。
斋壁杂书绝句四首·其三
作者：江湜
朝代：清
体裁：五言绝句

忽如初有耳，掩卷闻吟虫。苦思何所得，反自塞吾聪。
斋壁杂书绝句四首·其二
作者：江湜
朝代：清
体裁：五言绝句

复此卅七年，斯世恐无我。闲事日随身，不动心也可。
斋壁杂书绝句四首·其四
作者：江湜
朝代：清
体裁：五言绝句

有心索知己，无若自知真。语在家书里，原非示外人。
斗帐
作者：江湜
朝代：清
体裁：七言律诗

寓斋挂起一钩金，斗帐何如复帐深。制就巧供人下榻，睡馀闲许昼眠琴。是中岂着同衾梦，到处长悬独客心。久在殊方消白日，并消清夜感难禁。
新城陈石士先生遗像其仆皮福索题
作者：江湜
朝代：清
体裁：五言律诗

不识陈宗伯，予生晚廿年。风流原老辈，文字见遗编。有仆怀其主，居官想更贤。披图虽默对，犹胜俗人前。
新年忆幼时二事·其一
作者：江湜
朝代：清
体裁：古风

忆昔五六龄，顶发绾双髻。新年上学前，老仆抱看戏。戏演汉朝官，归来劣能记。遂招邻儿群，自演向庭际。剪毛为鸡翘，截竹当马骑。偷裂旧罗衫，作旗试摇曳。鸡翘一儿插，便称汉皇帝。一儿作大官，数儿作皂隶。小官捉到我，初时亦可意。因成一场剧，蹁跹傍阶砌。忽呼大官来，小官拜伏地。我乃心不甘，见辱悔于既。起持所骑竹，打折邻儿臂。时有某姻翁，旁观见嗟异。谓此儿戏日，早具丈夫气。乃与吾翁约，他时以女娶。此事卅六年，回首记纤细。岂意大蹉跎，真作拜尘吏。儿时志何如，可笑亦可涕。寄书谢姻翁，幸未为君婿。
新年忆幼时二事·其二
作者：江湜
朝代：清
体裁：古风

忆昔十一龄，新年大里塾。童心慕嬉游，塾师与束缚。时有小聪慧，偷看本草熟。复取火珠林，占法学郭璞。塾师见而怒，童蒙以正告。曰汝宜学儒，儒非医卜属。出治比伊吕，入圣辨朱陆。摛文仿班扬，诂经守郑服。用是显于时，润身兼润屋。因授一编书，实维四库目。目隶五万卷，卅年始竟读。不料读竟时，得官由入粟。粟少官苦卑，用世等舆仆。却忆所读书，满胸自扪摸。一字不入用，好付高阁束。因疑四库外，有书弋利禄。师独秘不传，我故昧所学。所学非所用，固宜穷且辱。师诚欺予哉，一误万难赎。何如弗领教，小志就医卜。
新得彦冲画两卷为诗纪之
作者：江湜
朝代：清
体裁：古风

我生独立阅世故，已成心疾难为痊。欲将乐事释忧患，便攻一艺消流年。往时戴君妙琴理，颇欲从授指与弦。刘子善画复吾友，时觐落笔嗟神全。学琴不果欲学画，誓与刘子长周旋。川泉行地云行天，我亦浪迹游粤燕。六年南北两回别，故人化去如飞仙。归来忆旧访真迹，都被好事装褫焉。传闻神品有百幅，藏诸其人深以坚。就观借玩意不足，肯卖岂计囊无钱。常时卷轴入魂梦，醒觉过眼真云烟。今朝失喜致两幅，恐是神鬼输吾前。虎邱石势相钩绵，钱塘湖色晴时鲜。江南胜地费天巧，此以豪楮争清妍。岂伊胸次有造化，却借艺事为蹄筌。自我获此两幅者，坐忘晨暮时光迁。破除百虑恃有此，更省提笔亲钻研。惜无识我购藏意，将谓好尚如时贤。
新昌道中
作者：江湜
朝代：清
体裁：五言律诗

雨欲留人住，其如在路何。燎衣愁店远，争渡怯人多。劳我非耕稼，忧时废啸歌。沃州山自好，晴处望岩阿。
新春试笔
作者：江湜
朝代：清
体裁：七言律诗

巷无沽酒屐声稀，我亦违寒事掩扉。檐雪半消晴更滴，林乌稍集晚相依。客来约日同乘兴，病或逢春得转机。独恐铜坑梅万树，过时便作落花飞。
新晴晚眺
作者：江湜
朝代：清
体裁：古风

顿觉耳目新，初晴如初晓。淑气醒残花，清风韵高鸟。众绿依一墙，苔痕上新草。释履纵轻步，穷林从溪绕。探香起馀态，忘情辞群扰。稍得渐忘疲，恣意固应早。炊烟停半空，微微翳绿筱。矫首若有怀，行吟月皎皎。
新泰道中遇雨
作者：江湜
朝代：清
体裁：五言律诗

篮舆少油壁，衣湿过林隈。古寺无人到，荒山避雨来。云阴蒙顶合，水势汶阳回。前路何村近，冲寒醉一杯。
旅夜不憀用孟郊体四首·其一
作者：江湜
朝代：清
体裁：古风

百愁如百矢，无弦以心控。一发还射心，愁矢妙百中。噫嘻孤畸人，将灯与影共。有轮转离肠，无胶续断梦。饥鼠动承尘，讵能答短讽。
旅夜不憀用孟郊体四首·其二
作者：江湜
朝代：清
体裁：古风

治生无镃錤，谐世失要领。宦学费五年，凡百啖画饼。苦劳阿㜷慈，凋发念溪岭。续灯浪自光，面壁无儿影。焉能摘船去，不日叩厅屏。
旅夜用孟郊体
作者：江湜
朝代：清

百愁如百矢，无弦以心控。一发还射心，愁矢妙百中。噫嘻孤畸人，将镫与影共。有轮转离肠，无胶续断梦。饥鼠动承尘，讵能答短讽。治生无镃錤，谐世失要领。宦学费五年，凡百啖画饼。苦劳阿？慈，凋发念溪岭。绩镫浪自光，面壁无儿影。焉能摘船去，不日叩厅屏。马瘦陇坻回，轮摧邛坂曲。未信盈尺地，捩眼看牾触。巡檐瓦碎头，倚柱磶踠足。德人履大方，末涂苦偪促。谁能叱良御，争道向棋局。檐雨滴空廊，一滴惟一音。羁人坐修夜，一坐非一心。一心亡故怀，剩有愁相寻。且披折绵衣，自奏明徽琴。咄哉子野死，虞韶成卫淫。
旅夜用孟郊体·其一
作者：江湜
朝代：清

百愁如百矢，无弦以心控。一发还射心，愁矢妙百中。噫嘻孤畸人，将镫与影共。有轮转离肠，无胶续断梦。饥鼠动承尘，讵能答短讽。
旅夜用孟郊体·其三
作者：江湜
朝代：清
体裁：古风

马瘦陇坻回，轮摧邛坂曲。未信盈尺地，捩眼看牾触。巡檐瓦碎头，倚柱磶踠足。德人履大方，末涂苦偪促。谁能叱良御，争道向棋局。
旅夜用孟郊体·其二
作者：江湜
朝代：清

治生无镃錤，谐世失要领。宦学费五年，凡百啖画饼。苦劳阿？慈，凋发念溪岭。绩镫浪自光，面壁无儿影。焉能摘船去，不日叩厅屏。
旅夜用孟郊体·其四
作者：江湜
朝代：清
体裁：古风

檐雨滴空廊，一滴惟一音。羁人坐修夜，一坐非一心。一心亡故怀，剩有愁相寻。且披折绵衣，自奏明徽琴。咄哉子野死，虞韶成卫淫。
旅寓
作者：江湜
朝代：清
体裁：七言律诗

有名钱亦几曾来，旅寓萧条罢酒杯。百虑总缘身作计，孤踪那与俗相猜。何当老屋沧江上，自试明农习稼才。便与时贤浑莫识，更谁禁我隐蒿莱。
旅情
作者：江湜
朝代：清
体裁：五言律诗

忆昨芳菲节，辞亲来帝畿。及今摇落后，念我旷庭闱。枕上家千里，灯前梦一归。世宽儿自拙，老泪莫轻挥。
旅情
作者：江湜
朝代：清

忆昨芳菲节，辞亲来帝畿。及今摇落后，念我旷庭闱。枕上家千里，镫前梦一归。世宽儿自拙，老泪莫轻挥。
旅情二首·其一
作者：江湜
朝代：清
体裁：古风

家书久不至，孤馆心徘徊。今晨寄书去，便将回书催。回书待去书，到否先难猜。即使去书到，到日回书回。往返涉三月，客念灰复灰。恨身非黄鹄，不得遂飞归。归亦奚不可，但非来时怀。来时不计远，悔远今莫追。且恐悔而归，归后重思来。思来又成悔，不若无归为。嗟嗟远游子，有恨常难裁。
旅情二首·其二
作者：江湜
朝代：清
体裁：古风

归心不能释，归计终难图。譬如生于闽，闽实我故都。一心作此想，岂复思归乎。然吾有亲在，不归亲舍孤。即使为闽人，而有亲在吴。亦当去寻亲，使亲老得扶。以此仍思归，自觉心难诬。浩浩大地春，忽忽春日徂。愿辞负米役，去作耕田夫。田夫耕得米，不假行长涂。
无钖道中
作者：江湜
朝代：清
体裁：五言律诗

斜阳兼水色，摇漾客舟晴。坐觉半窗爽，还堪十里行。对山心虑惬，出市语音清。即此一萧散，浑忘问去程。
日啖荔支间为小诗凡六首·其一
作者：江湜
朝代：清
体裁：七言绝句

受命生南炎日喧，虚名谁遣达中原。汉宫唐驿皆非性，酱盐蜜煎讵不冤。
日啖荔支间为小诗凡六首·其三
作者：江湜
朝代：清
体裁：七言绝句

君谟久作莆阳土，荔子年年不断香。屋外玉堂红一树，今时能复倚斜阳。
日啖荔支间为小诗凡六首·其二
作者：江湜
朝代：清
体裁：七言绝句

毛诗草木尽堪疏，好事风流另启涂。可惜郑熊能作记，只今但说蔡君谟。
日啖荔支间为小诗凡六首·其五
作者：江湜
朝代：清
体裁：七言绝句

欲齐物论学南华，果实品题底用哗。堪笑东坡习气语，荔支莫信闽人誇。
日啖荔支间为小诗凡六首·其六
作者：江湜
朝代：清
体裁：七言绝句

好诗题从朱竹垞，僻论发自毛西河。长庆寺成芳草地，百年逝者似惊波。
日啖荔支间为小诗凡六首·其四
作者：江湜
朝代：清
体裁：七言绝句

徐家谱继君谟作，如太史公系帝王。岂识荔支能变种，人家子姓要分房。
日暮抵驿仍独行展眺
作者：江湜
朝代：清
体裁：古风

日及未申晖景促，山深路远愁僮仆。两牛鸣地见人家，千叶飞时仍野宿。暮鸟依烟吟竹风，残阳入水写溪木。驿旁晚更避喧行，未惜诗情受振触。
旧砚
作者：江湜
朝代：清
体裁：七言律诗

珍重传家砚一方，吾身合与共行藏。压装现拟浮沧海，起草谁当梦玉堂。正使平生磨志气，犹为造化写文章。石君若解人心事，不愿重登贡士场。
昆山访慧聚寺故址
作者：江湜
朝代：清
体裁：七言绝句

垂杨醮水燕初飞，古寺苍茫剩夕晖。寄语诗人孟东野，片云无恙石床非。